open-index/open-wikipedia-markdown huggingface dataset:
察罕帖木兒

**察罕帖木兒**，字**廷端**，本乃蠻氏。曾祖闊闊臺，元初從大軍定河南。祖乃蠻臺、父阿魯溫，遂家河南爲穎州沈丘人，改姓李氏。察罕帖木兒幼篤學，應進士舉，有時名。身長七尺，修眉覆目，左頰有三毫，怒則豎立，慨然有當世之志。

順帝至正十一年，盜發汝、穎。不數月，江淮各路皆陷。朝延徵兵討賊，無功。十二年，察罕帖木兒乃起義兵，從者數百人。與信陽羅山人李思齊合兵，復羅山。事聞，朝廷授察罕帖木兒汝寧府達魯花赤，自爲一軍，屯沈丘，與賊戰，輒克捷。

十五年，賊陷鄧、許諸州。察罕帖木兒轉戰而北，屯於虎牢，以遏賊鋒。賊北渡盟津，掠懷州，河北震動。察罕帖木兒進討，大敗之，殲賊黨柵河洲者。除中書刑部侍郎。苗軍以滎陽叛，察罕帖木兒夜襲之，虜其衆幾盡，乃東屯中牟。已而淮西賊號三十萬，掠汴梁以西，直搗中牟。察罕帖兒嚴陣待之，以死生利害諭士卒。皆賈勇決死戰。會大風起，察罕帖木兒乘風勢，率銳卒衝賊中堅，賊遂披靡不能支，夜遁，軍聲益振。

十六年，擢兵部尚收。賊入潼關，陷陝、虢二州。知樞密院事答失八都魯節制河南諸軍，調察罕帖木兒與李思齊赴援。察罕帖木兒西拔淆陵，立柵於交口。陝州阻山帶河，賊轉南山粟給食以堅守，攻之猝不可拔。察罕帖木兒乃焚馬矢營中，如爨煙以疑賊，夜率兵拔靈寶。城守既備，賊始覺，不敢動，乃渡河陷平陸，掠安邑，察罕帖木兒追襲之，蹙以鐵騎。賊回扼下陽津，溺死者從。相持數月，賊敗遁。遂復陝州及虢州。以功加中奉大夫、僉河北行樞密院事。

十七年賊出襄、樊，陷商州，攻武關，官軍失利。直趨西安，至灞上，分道掠同、華諸州，陝西省臺來告急。察罕帖木兒與李思齊自陝、虢援西安，與賊遇，殺獲萬計，賊餘黨入興元。朝廷嘉其功，進陝西行省左丞。未幾，賊陷興元，據鞏昌，遂入鳳翔。察罕帖木兒先分兵入守鳳翔，而遣諜者誘賊。賊果悉衆來攻，察罕帖木兒自將鐵騎，晝夜馳二百里赴之。去城里許，分軍張左右翼掩擊之，城兵亦開門，鼓譟而出，內外合擊，呼聲動天地，賊大潰，自相踐蹂，伏屍百餘里。餘黨皆奔潰。關中悉定。

十八年正月，詔察罕帖木兒屯陝西，李思齊屯鳳翔。二月，復涇州、平涼，進保鞏昌。三月，賊陷晉寧路，察罕帖木兒遣賽因赤等擊敗之，復其城。已而大同諸縣相繼陷，復遣關保擊敗之。四月，與李思齊會張良弼、郭擇善、拜帖木兒、定住、汪長生奴等，共討賊李喜喜於鞏昌。李喜喜奔四川。五月，又遣董克昌復冀寧。拜陝西行省右丞，兼行臺侍御史、同知河南樞密院事。詔察罕帖木兒守禦關陝、晉、冀，便宜行閫外事。察罕帖木兒益練兵訓農，以平定四方爲已任。

是年，安豐賊劉福通等陷汴梁，號召羣賊。川、楚、江淮、齊魯、遼東所在兵起，勢相聯絡。察罕帖木兒乃北塞太行，南守鞏、洛，而自將中軍軍沔池。會叛將周全與福通合兵攻洛陽，察罕帖木兒以奇兵出宜陽，自率大軍發新安來援，賊至城下，見堅不可攻，即引去。察罕帖木兒追至虎牢，塞成皋諸險而還。拜陝西行省平章政事，仍兼同知行樞密院事。十九年正月，察罕帖木兒遣樞密院判官陳秉直、八不沙將兵二萬守冀寧。秉直分兵駐榆次，招撫太不花潰兵，遣部將屯田於河南。五月，察罕帖木兒率大軍次虎牢，遊騎出汴梁，南略歸、毫、陳、蔡，戰艦浮於河，水陸並下。又大發秦兵出潼關，過虎牢，晉兵出太行，逾黃河，俱會汴梁城下。自將鐵騎屯杏花營。諸將環城而壘，賊出戰輒敗，遂嬰城固守。乃夜伏兵城南，旦日，遣苗軍略城而過。賊易之，傾城以出，伏兵鼓譟起，大敗之。又令弱卒立柵城外，以餌賊。賊攻之，弱卒佯走，薄城西，因縱鐵騎擊之，悉擒其衆。賊自是益不敢出。八月，諜知城中食且盡，乃與諸將閻思孝、李克彝、虎林赤、賽因赤、答忽、脫因不花、呂文、完哲、賀宗哲、安童、張守禮、伯顏、孫翥、姚守德、魏賽因不花、楊覆信、關關等議，分門攻之。至夜，將士鼓勇登城，斬關而入。劉福通挾其僞主從數百騎出東門遁走。獲僞皇后及賊妻子數萬、僞官五千，符璽印章寶貨無算。不旬日，河南悉定。獻捷京師，歡聲動中外，以功拜河南行省平章政事，兼知河南行樞密院事、陝西行臺御史中丞，仍便宜行事，賜御衣、七寶腰帶。

先是，中原亂，江南海漕不通，京師苦飢。至是，河南既定，檄文達江浙，海漕復至。又請今年八月鄉試河南舉人，及他路儒士避亂者，不拘籍貫，依河南定額，就陝西置貢院考試。從之。

二十年正月，河南賊犯杞州，察罕帖木兒討平之，遣兵復永城縣。又復宿州，擒賊將樑綿住。察罕帖木兒既定河南，乃分兵守關陝、荊襄、河洛、江淮，而以重兵屯澤、潞，營壘旌旗千里相望。日修車船，繕兵甲，務農積穀，訓練士卒，謀大舉以復山東。

先是，山西晉、冀諸州，皆察罕帖木兒所定。而答失八都魯之子孛羅帖木兒，以兵駐大同，欲並據晉、冀，遂與察罕帖木兒相爭。詔以冀寧蜀孛羅帖木兒。察罕帖木兒以用兵數年，惟恃晉、冀兩路供軍餉，乃屯兵澤、潞以拒之，與孛羅帖木兒戰於東勝州，又戰於汾州。朝廷使中書平章政事達實帖木兒、參知政事七十，諭二人罷兵。時搠思監當國，與宦者樸不花黷貨無厭，視二人賂遺厚薄，而左右之。由是構怨日深，兵連不解。八月，詔孛羅帖木兒守石嶺關以北，察罕帖木兒守石嶺以南，二人始奉詔罷兵。二十一年，察罕帖木兒諜知山東羣賊相攻，六月，乃輿疾自陝西抵洛，大會諸將，議師期。發晉寧軍出井陘，遼、沁軍出邯鄲、澤、潞軍出磁州，懷、衛軍出白馬，及汴、洛軍，分道並進。察罕帖木兒建大將旗鼓，渡孟津，鼓行而東。七月，復冠州、東昌。八月，師至鹽河，遣其子擴廓帖木兒、閻思孝等，會關保、虎林赤，造浮橋以濟。拔長清，進搗東平。田豐遣崔世英等拒戰，大敗之，斬首萬餘級，直抵城下。察罕帖木兒以田豐據山東久，軍民服之，乃遺書諭以逆順之理。豐及王士誠，俞寶、楊誠等皆降，遂復東平、濟寧。時羣賊聚於濟南，其賊首劉珪屯齊河、禹城以拒官軍。察罕帖木兒分遣奇兵，間道出賊後，南略泰安，逼益都，北徇濟陽、章丘，中循瀕海郡縣。自將大軍渡河，與賊將戰於分齊鎮，大敗之。進逼濟南，齊河、禹城俱送款，南道諸將亦報捷。再敗益都兵於好石橋，圍濟南。三月，劉珪出降，詔拜中書平章政事、知河南山東行樞密院事、陝西行臺中丞如故。察罕帖木兒遂移兵圍益都，大治攻具，百道並進，復掘重塹，築長圍，遏南洋河以灌城中。

二十二年，山東俱定，獨益都猶未下。六月，田豐、王士誠陰結城中賊，圖作亂。初，豐等降，察罕帖木兒推誠待之，數獨入其營中。豐乃請察罕帖木兒巡營壘，衆以爲不可往。察罕帖木曰：「吾推赤心待人，安得人人防之。」左右請以力士自衛，又不許。以十一騎從行，至王信營，又至豐營，遂爲士誠所刺殺。事聞，順帝震悼，京師及四方之士無不慟哭。

先是，有白氣如索，長五百餘丈，起危宿，掃太微垣。太史奏山東當大水，順帝曰：「不然，山東必失一良將。」即遣敕使戒察罕帖木兒勿輕舉，使未至而及於難。詔贈推誠定遠宣忠亮節功臣、開府儀同三司、上柱國、河南行省左丞相，諡**獻武**。及葬，賜賻有加，改贈宣忠興運弘仁效節功臣，追封穎川王，改諡**忠襄**，食邑沈丘縣，所在立祠，歲時致祭。封其父阿魯溫汝陽王，後又進封樑王。

明太祖聞察罕帖木兒定山東，謂左右曰：「田豐爲人反覆，察罕帖木待如腹心，是其暗也。古之名將智謀宏運，使人不可測，察罕帖木兒豈足以知之！」後竟如明祖所料雲，察罕帖木兒無子，以甥擴廓帖木兒爲嗣。

分類:元列傳
查理大學人文學院

**查理大學人文學院**（Fakulta humanitních studií, FHS UK）者，查理大學之院也，在布拉格。查理大學者，捷克之大學堂也。肇創於西元兩千年，授史、哲、文之道，今有生徒凡兩千餘。
逾紙

**逾紙**，程式之謬也。謂機器記數據於不當之處。於電算甚危，或毀系統，或爲破解者所用焉。

夫程式欲以有限之帛，錄其用者所書，不知長幾何之文，而未計其長者，乃生逾紙之謬也。

檔案:Buffer overflow visualization.svg

## 據

分類:電腦
爬網蟲械

**爬網蟲械**，亦稱**網蛛**，屬電腦程式。編程者造之，以收網上情報。

縮圖|網蛛構造圖

夫今之網路，廣矣。若能遍巡，則曉天下事。然網站之衆如天上諸星，世人未有能遍覽者。遂造網蛛以巡之。

夫網蛛之用，先告以一址，網蛛循之得頁。新址若載於頁，乃循之而得新頁。若復見新址，乃復循之；往復如是。蓋一址既得，網蛛乃自行，不假人助。

## 據

分類:軟體
中國社會科學院大學

**中國社會科學院大學**者，略稱**社科大**，華夏之大學也，在京。西元一九七八年，改革開放既始，設**中國社會科學院研究生院**。二零一七年，併**中國青年政治學院（中共中央團校）**之本科，創中國社會科學院大學，遂本、研合一。訓曰篤學、慎思、明辨、尚行。
胡錦濤遽離席事

壬寅年秋，中共二十大閉幕會。會前，總書記習近平、前總書記胡錦濤即座。胡欲勘文，未果。習氏詔從屬欲助其離場，而胡不從。萬國報章發之，輿論嘩然，滿城風雨。

## 引據
美國交訊碼

**美國交訊碼**，美利堅人所以代其文也。

檔案:Ascii Table-nocolor.svg

夫電算唯知〇、一。是以欲錄文者，必代文以數，欲通訊者，必同其電碼。遂定之。

交訊碼收字一百二十八，其不可示者三十三，多爲陳符，今廢矣。

## 據

分類:電腦
褚遂良

**褚遂良**，字**登善**，通直散騎常侍亮子。隋大業末，為薛舉通事舍人。及薛仁杲平，授秦王府鎧曹參軍。貞觀中，累遷起居郎。博涉文史，工隸楷。太宗嘗歎曰：「虞世南死，無與論書者！」魏徵白見遂良，帝令侍書。帝方博購王羲之故帖，天下爭獻，然莫能質真偽。遂良獨論所出，無舛冒者。

十五年，帝將有事太山，至洛陽，星孛太微，犯郎位。遂良諫曰：「陛下撥亂反正，功超古初，方告成岱宗，而彗輒見，此天意有所未合。昔漢武帝行岱禮，優柔者數年，臣愚願加詳慮。」帝寤，詔罷封禪。

遷諫議大夫，兼知起居事。帝曰：「卿記起居，大抵人君得觀之否？」對曰：「今之起居，古左右史也，善惡必記，戒人主不為非法，未聞天子自觀史也。」帝曰：「朕有不善，卿必記邪？」對曰：「守道不如守官，臣職載筆，君舉必書。」劉洎曰：「使遂良不記，天下之人亦記之矣。」帝曰：「朕行有三：一，監前代成敗，以為元龜，二，進善人，共成政道；三，斥遠群小，有受讒言。朕能守而勿失，亦欲史氏不能書吾惡也。」

是時，魏王泰禮秩如嫡，群臣未敢諫。帝從容訪左右曰：「方今何事尤急？」岑文本泛言禮義為急，帝以不切，未領可。遂良曰：「今四方仰德，誰弗率者？唯太子、諸王宜有定分。」帝曰：「有是哉！朕年五十，日以衰怠，雖長子守器，而弟、支子尚五十人，心常念焉。自古宗姓無良，則傾敗相仍，公等為我簡賢者保傅之。夫事人久，情媚熟，則非意自生，其令王府官不得過四考，著為令。」帝嘗怪：「舜造漆器，禹雕其俎，諫者十餘不止，小物何必爾邪？」遂良曰：「雕琢害力農，纂繡傷女工，奢靡之始，危亡之漸也。漆器不止，必金為之，金又不止，必玉為之，故諫者救其源，不使得開。及夫橫流，則無復事矣。」帝咨美之。

于時皇子雖幼，皆外任都督、刺史，遂良諫曰：「昔兩漢以郡國參治，雜用周制。今州縣率仿秦法，而皇子孺年並任刺史，陛下誠以至親扞四方。雖然，刺史，民之師帥也，得人則下安措，失人則家勞攰。故漢宣帝曰：與我共治，惟良二千石乎。臣謂皇子未冠者，可且留京師，教以經學，畏仰天威，不敢犯禁，養成德器，審堪臨州，然後敦遣。昔東漢明、章諸帝，友愛子弟，雖各有國，幼者率留京師，訓飭以禮。訖其世，諸王數十百，惟二人以惡敗，自餘餐和染教，皆為善良。此前事已驗，惟陛下省察。」帝嘉納。

太子承乾廢，魏王泰間侍，帝許立為嗣，因謂大臣曰：「泰昨自投我懷中云：臣今日始得為陛下子，更生之日也。臣惟有一子，百年後，當殺之，傳國晉王。朕甚憐之。」遂良曰：「陛下失言。安有為天下主而殺其愛子，授國晉王乎？陛下昔以承乾為嗣，復寵愛泰，嫡庶不明，紛紛至今。若必立泰，非別置晉王不可。」帝泣曰：「我不能。」即詔長孫無忌、房玄齡、李勣與遂良等定策立晉王為皇太子。

時飛雉數集宮中，帝問：「是何祥也？」遂良曰：「昔秦文公時，有侲子化為雉，雌鳴陳倉，雄鳴南陽。侲子曰：『得雄者王，得雌者霸。』文公遂雄諸侯，始為寶雞祠。漢光武帝得其雄，起南陽，有四海。陛下本封秦，故雄雌並見，以告明德。」帝悅，曰：「人之立身，不可以無學。遂良所謂多識君子哉！」俄授太子賓客。

薛延陀請婚，帝己納其聘，復絕之。遂良曰：「信為萬事本，百姓所歸。故文王許枯骨而不違，仲尼去食存信，貴之也。延陀，曩一俟斤耳。因天兵北討，蕩平沙塞，威加諸外，而恩結於內，以為餘寇不可以無酋長，故璽書鼓纛，立為可汗。負抱之恩，與天無極。數遣使請婚于朝，陛下既開許，為禦北門受獻食。今一朝自為進退，所惜少，所失多，虧信夷狄，方生嫌恨，殆不可以訓戎兵、勵軍事也。且龍沙以北，部落牛毛，中國擊之不能盡，亦猶可北敗，芮芮興，突厥亡，延陀盛。是以古人虛外實內，懷之以德。使為惡，在夷不在華；失信，在彼不在此也。惟陛下裁幸。」不納。

帝欲自討遼東，遂良固勸無行：「一不勝，師必再興；再興，為忿兵。兵忿者，勝負不可必。」帝然可。會李勣詆其計，帝意遂決東。遂良懼，上言：「臣請譬諸身。兩京，腹心也；四境，手足也；殊裔絕域，殆非支體所屬。高麗王陛下所立，莫離支殺之。討其逆，夷其地，固不可失，但遣一二慎將，付銳兵十萬，翔旝雲輣，唾手可取。昔侯君集、李靖皆庸人爾，猶能撅高昌，纓突厥，陛下止發蹤指示，得歸功聖明。前日從陛下平天下，虓士爪臣，氣力未衰，可驅策，惟陛下所使。臣聞涉遼而左，或水潦，平地淖三尺，帶方、玄菟，海壤荒漫，決非萬乘六師所宜行。」是時，帝銳意蕩平，不見省。進黃門侍郎，參綜朝政。莫離支遣使貢金，遂良曰：「古者討殺君之罪，不受其賂。魯納郜鼎太廟，《春秋》譏之。今莫離支所貢不臣之篚，不容受。」詔可，以其使屬吏。

帝既平高昌，歲調兵千人往屯，遂良誦諍不可，帝志取西域，寘其言不用。西突厥寇西州，帝曰：「往魏徵、褚遂良勸我立麹文泰子弟，不用其計，乃今悔之。」帝于寢宮側別置院居太子，遂良諫，以為「朋友深交者易怨，父子滯愛者多愆。宜許太子間還東宮，近師傅，專學藝，以廣懿德。」帝從其言。會父喪免，起復，拜中書令。

帝寢疾，召遂良、長孫無忌曰：「歎武帝寄霍光，劉備托諸葛亮，朕今委卿矣。太子仁孝，其盡誠輔之。」謂太子曰：「無忌、遂良在，而毋憂。」因命遂良草詔。高宗即位，封河南縣公，進郡公。坐事出為同州刺史。再歲，召拜吏部尚書、同中書門下三品，監修國史，兼太子賓客。進拜尚書右僕射。

帝將立武昭儀，召長孫無忌、李勣、于志寧及遂良人。或謂無忌當先諫，遂良曰：「太尉，國元舅，有不如意，使上有棄親之譏。」又謂勣上所重，當進，曰：「不可。司空，國元勳，有不如意，使上有斥功臣之嫌。」曰：「吾奉遺詔，若不盡愚，無以下見先帝。」既入，帝曰：「罪莫大於絕嗣，皇后無子，今欲立昭儀，謂何？」遂良曰：「皇后本名家，奉事先帝。先帝疾，執陛下手語臣曰：我兒與婦今付卿！且德音在陛下耳，可遽忘之？皇后無它過，不可廢。」帝不悅。翌日，復言，對曰：「陛下必欲改立后者，請更擇貴姓。昭儀昔事先帝，身接帷第，今立之，奈天下耳目何？」帝羞默。遂良因致笏殿階，叩頭流血，曰：「還陛下此笏，丐歸田里。」帝大怒，命引出。武氏從幄後呼曰：「何不撲殺此獠？」無忌曰：「遂良受顧命，有罪不加刑。」會李勣議異，武氏立，乃左遷遂良潭州都督。

顯慶二年，徙桂州，未幾，貶愛州刺史。遂良內憂禍，恐死不能自明，乃上表曰：「往者承乾廢，岑文本、劉洎奏東宮不可少曠，宜遣濮王居之，臣引義固爭。明日仗入，先帝留無忌、玄齡、勣及臣定策立陛下。當受遺詔。獨臣與無忌二人在，陛下方草土號慟，臣即奏請即位大行柩前。當時陛下手抱臣頸，臣及無忌請即還京，發哀大告，內外寧謐。臣力小任重，動貽伊戚，螻螘餘齒，乞陛下哀憐。」帝昏懦，牽於武后，訖不省。歲餘，卒，年六十三。

後二歲，許敬宗、李義府奏長孫無忌逆謀皆遂良驅煽，乃削官爵。二子彥甫、彥沖流愛州，殺之。帝遣詔聽其家北還。神龍中，復官爵。德宗追贈太尉。文宗時，詔以遂良五世孫虔為臨汝尉。安南觀察使高駢表遂良客窆愛州，二男一孫祔。咸通九年，詔訪其後護喪歸葬陽翟云。

分類:唐列傳
謝安

**謝安**，字**安石**，晉陳郡陽夏人也。安年四歲時，譙郡桓彝見而歎曰：「此兒風神秀徹，後當不減王東海。」及總角，神識沈敏，風宇條暢，善行書。弱冠，詣王蒙，清言良久，既去，蒙子修曰：「向客何如大人？」蒙曰：「此客亹亹，為來逼人。」王導亦深器之。由是少有重名。

初辟司徒府，除佐著作郎，並以疾辭。寓居會稽，與王羲之及高陽許詢、桑門支遁遊處，出則漁弋山水，入則言詠屬文，無處世意。揚州刺史庾冰就以安有重名，必欲致之，累下郡縣敦逼，不得已赴召，月餘告歸。復除尚書郎、琅邪王友，並不起。吏部尚書范汪舉安為吏部郎，安以書距絕之。有司奏安被召，歷年不至，禁錮終身，遂棲遲東土。嘗往臨安山中，坐石室，臨浚谷，悠然歎曰：「此去伯夷何遠！」嘗與孫綽等泛海，風起浪湧，諸人並懼，安吟嘯自若。舟人以安為悅，猶去不止。風轉急，安徐曰：「如此將何歸邪？」舟人承言即回。眾咸服其雅量。安雖放情丘壑，然每遊賞，必以妓女從。既累辟不就，簡文帝時為相，曰：「安石既與人同樂，必不得不與人同憂，召之必至。」時安弟萬為西中郎將，總籓任之重。安雖處衡門，其名猶出萬之右，自然有公輔之望，處家常以儀範訓子弟。安妻，劉惔妹也，既見家門富貴，而安獨靜退，乃謂曰：「丈夫不如此也？」安掩鼻曰：「恐不免耳。」及萬黜廢，安始有仕進志，時年已四十餘矣。

征西大將軍桓溫請為司馬，將發新亭，朝士咸送，中丞高崧戲之曰：「卿累違朝旨，高臥東山，諸人每相與言，安石不肯出，將如蒼生何！蒼生今亦將如卿何！」安甚有愧色。既到，溫甚喜，言生平，歡笑竟日。既出，溫問左右：「頗嘗見我有如此客不？」溫後詣安，值其理髮。安性遲緩，久而方罷，使取幘。溫見，留之曰：「令司馬著帽進。」其見重如此。溫當北征，會萬病卒，安投箋求歸。尋除吳興太守。在官無當時譽，去後為人所思。頃之徵拜侍中，遷吏部尚書、中護軍。

簡文帝疾篤，溫上疏薦安宜受顧命。及帝崩，溫入赴山陵，止新亭，大陳兵衛，將移晉室，呼安及王坦之，欲於坐害之。坦之甚懼，問計于安。安神色不變，曰：「晉祚存亡，在此一行。」既見溫，坦之流汗沾衣，倒執手版。安從容就席，坐定，謂溫曰：「安聞諸侯有道，守在四鄰，明公何須壁後置人邪？」溫笑曰：「正自不能不爾耳。」遂笑語移日。坦之與安初齊名，至是方知坦之之劣。溫嘗以安所作簡文帝諡議以示坐賓，曰：「此謝安石碎金也。」

時孝武帝富於春秋，政不自己，溫威振內外，人情噂𠴲，互生同異。安與坦之盡忠匡翼，終能輯穆。及溫病篤，諷朝廷加九錫，使袁宏具草。安見，輒改之，由是曆旬不就。會溫薨，錫命遂寢。

尋為尚書僕射，領吏部，加後將軍。及中書令王坦之出為徐州刺史，詔安總關中書事。安義存輔導，雖會稽王道子亦賴弼諧之益。時強敵寇境，邊書續至，梁益不守，樊鄧陷沒，安每鎮以和靖，禦以長算。德政既行，文武用命，不存小察，弘以大綱，威懷外著，人皆比之王導，謂文雅過之。嘗與王羲之登冶城，悠然遐想，有高世之志。羲之謂曰：「夏禹勤王，手足胼胝，文王旰食，日不暇給。今四郊多壘，宜思自效，而虛談廢務，浮文妨要，恐非當今所宜。」安曰：「秦任商鞅，二世而亡，豈清言致患邪？」

是時宮室毀壞，安欲繕之。尚書令王彪之等以外寇為諫，安不從，竟獨決之。宮室用成，皆仰模玄象，合體辰極，而役無勞怨。又領揚州刺史，詔以甲仗百人入殿。時帝始親萬機，進安中書監、驃騎將軍、錄尚書事，固讓軍號。于時懸象失度，亢旱彌年，安奏興滅繼絕，求晉初佐命功臣後而封之。頃之，加司徒，後軍文武盡配大府，又讓不拜。復加侍中、都督揚豫徐兗青五州幽州之燕國諸軍事、假節。

時苻堅強盛，疆場多虞，諸將敗退相繼。安遣弟石及兄子玄等應機征討，所在克捷。拜衛將軍、開府儀同三司，封建昌縣公。堅後率眾，號百萬，次於淮肥，京師震恐。加安征討大都督。玄入問計，安夷然無懼色，答曰：「已別有旨。」既而寂然。玄不敢復言，乃令張玄重請。安遂命駕出山墅，親朋畢集，方與玄圍棋賭別墅。安常棋劣于于玄，是日懼，便為敵手而又不勝。安顧謂其甥羊曇曰：「以墅乞汝。」安遂遊涉，至夜乃還，指授將帥，各當其任。玄等既破堅，有驛書至，安方對客圍棋，看書既竟，便攝放床上，了無喜色，棋如故。客問之，徐答云：「小兒輩遂已破賊。」既罷，還內，過戶限，心喜甚，不覺屐齒之折，其矯情鎮物如此。以總統功，進拜太保。

安方欲混一文軌，上疏求自北征，乃進都督揚、江、荊、司、豫、徐、兗、青、冀、幽、并、寧、益、雍、梁十五州軍事，加黃鉞，其本官如故，置從事中郎二人。安上疏讓太保及爵，不許。是時桓沖既卒，荊、江二州並缺，物論以玄勳望，宜以授之。安以父子皆著大勳，恐為朝廷所疑，又懼桓氏失職，桓石虔復有沔陽之功，慮其驍猛，在形勝之地，終或難制，乃以桓石民為荊州，改桓伊于中流，石虔為豫州。既以三桓據三州，彼此無恐，各得所任。其經遠無競，類皆如此。

性好音樂，自弟萬喪，十年不聽音樂。及登臺輔，期喪不廢樂。王坦之書喻之，不從，衣冠效之，遂以成俗。又于土山營墅，樓館林竹甚盛，每攜中外子侄往來游集，肴饌亦屢費百金，世頗以此譏焉，而安殊不以屑意。常疑劉牢之既不可獨任，又知王味之不宜專城。牢之既以亂終，而味之亦以貪敗，由是識者服其知人。

時會稽王道子專權，而奸諂頗相扇構，安出鎮廣陵之步丘，築壘曰新城以避之。帝出祖于西池，獻觴賦詩焉。安雖受朝寄，然東山之志始末不渝，每形於言色。及鎮新城，盡室而行，造泛海之裝，欲須經略粗定，自江道還東。雅志未就，遂遇疾篤。上疏請量宜旋旆，並召子征虜將軍琰解甲息徒，命龍驤將軍硃序進據洛陽，前鋒都督玄抗威彭沛，委以董督。若二賊假延，來年水生，東西齊舉。詔遣侍中慰勞，遂還都。聞當輿入西州門，自以本志不遂，深自慨失，因悵然謂所親曰：「昔桓溫在時，吾常懼不全。忽夢乘溫輿行十六里，見一白雞而止。乘溫輿者，代其位也。十六里，止今十六年矣。白雞主酉，今太歲在酉，吾病殆不起乎！」乃上疏遜位，詔遣侍中、尚書喻旨。先是，安發石頭，金鼓忽破，又語未嘗謬，而忽一誤，眾亦怪異之。尋薨，時年六十六。帝三日臨於朝堂，賜東園秘器、朝服一具、衣一襲、錢百萬、布千匹、蠟五百斤，贈太傅，諡曰**文靖**。以無下舍，詔府中備凶儀。及葬，加殊禮，依大司馬桓溫故事。又以平苻堅勳，更封廬陵郡公。

分類:晉列傳
逸符

**逸符**若見於程式，則其後字符皆失原義，當以新義解。

夫電算所用字符，其本字不可書者衆，若新行，若輿還，若橫校位符，若縱校位符，皆屬非字之字也。遂定逸列以代之。夫逸列之始，謂之**逸符**。

凡以丙語編程者，若欲書逸符，必斜繪一綫，並書一洋文字母，則逸列乃成。

## 據

分類:編程語言
公鑰傳密術

夫**公鑰傳密術**，今人所以傳密訊也。

若言某甲欲捎書予某乙，而不欲某丙閱之。乙乃鑄雙鑰，曰私曰公；以私鑰藏於己，公鑰傳於人。甲得公鑰，則鎖雙鯉以寄。乙收之，則解以私鑰，方得其訊。夫雙鯉鎖以公鑰者，必以私鑰解；倘欲以公鑰解之，蓋不可。是故鯉魚縱爲丙所截，亦不洩其密也。

## 據
何進

**何進**字遂高，南陽宛人也。異母女弟選入掖庭為貴人，有寵於靈帝，拜進郎中，再遷虎賁中郎將，出為潁川太守。光和二年，貴人立為皇后，徵進入，拜侍中、將作大匠、河南尹。

　　中平元年，黃巾賊張角等起，以進為大將軍，率左右羽林五營士屯都亭，修理器械，以鎮京師。張角別黨馬元義謀起洛陽，進發其姦，以功封慎侯。

　　四年，滎陽賊數千人群起，攻燒郡縣，殺中牟縣令，詔使進弟河南尹苗出擊之。苗攻破群賊，平定而還。詔遣使者迎於成皋，拜苗為車騎將軍，封濟陽侯。

　　五年，天下滋亂，望氣者以為京師當有大兵，兩宮流血。大將軍司馬許涼、假司馬伍宕說進曰：「太公六韜有天子將兵事，可以威厭四方。」進以為然，入言之於帝。於是乃詔進大發四方兵，講武於平樂觀下。起大壇，上建十二重五采華蓋，高十丈，壇東北為小壇，復建九重華蓋，高九丈，列步兵，騎士數萬人，結營為陳。天子親出臨軍，駐大華蓋下，進駐小華蓋下。禮畢，帝躬擐甲介馬，稱「無上將軍」，行陳三匝而還。詔使進悉領兵屯於觀下。是時置西園八校尉，以小黃門蹇碩為上軍校尉，虎賁中郎將袁紹為中軍校尉，屯騎都尉鮑鴻為下軍校尉，議郎曹操為典軍校尉，趙融為助軍校尉，淳于瓊為佐軍校尉，又有左右校尉。帝以蹇碩壯健而有武略，特親任之，以為元帥，督司隸校尉以下，雖大將軍亦領屬焉。

　　碩雖擅兵於中，而猶畏忌於進，乃與諸常侍共說帝遣進西擊邊章、韓遂。帝從之，賜兵車百乘，虎賁斧鉞。進陰知其謀，乃上遣袁紹東擊徐兗二州兵，須紹還，即戎事，以稽行期。

　　初，何皇后生皇子辯，王貴人生皇子協。群臣請立太子，帝以辯輕佻無威儀，不可為人主，然皇后有寵，且進又居重權，故久不決。

　　六年，帝疾篤，屬協於蹇碩。碩既受遺詔，且素輕忌於進兄弟，及帝崩，碩時在內，欲先誅進而立協。及進從外入，碩司馬潘隱與進早舊，迎而目之。進驚，馳從儳道歸營，引兵入屯百郡邸，因稱疾不入。碩謀不行，皇子辯乃即位，何太后臨朝，進與太傅袁隗輔政，錄尚書事。

　　進素知中官天下所疾，兼忿蹇碩圖己，及秉朝政，陰規誅之。袁紹亦素有謀，因進親客張津勸之曰：「黃門常侍權重日久，又與長樂太后專通姦利，將軍宜更清選賢良，整齊天下，為國家除患。」進然其言。又以袁氏累世寵貴，海內所歸，而紹素善養士，能得豪傑用，其從弟虎賁中郎將術亦尚氣俠，故並厚待之。因復博徵智謀之士龐紀、何顒、荀攸等，與同腹心。

　　蹇碩疑不自安，與中常侍趙忠等書曰：「大將軍兄弟秉國專朝，今與天下黨人謀誅先帝左右，埽滅我曹。但以碩典禁兵，故且沈吟。今宜共閉上閤，急捕誅之。」中常侍郭勝，進同郡人也。太后及進之貴幸，勝有力焉。故勝親信何氏，遂共趙忠等議，不從碩計，而以其書示進。進乃使黃門令收碩，誅之，因領其屯兵。

　　袁紹復說進曰：「前竇武欲誅內寵而反為所害者，以其言語漏泄，而五營百官服畏中人故也。今將軍既有元舅之重，而兄弟並領勁兵，部曲將吏皆英俊名士，樂盡力命，事在掌握，此天贊之時也。將軍宜一為天下除患，名垂後世。雖周之申伯，何足道哉！今大行在前殿，將軍宜受詔領禁兵，不宜輕出入宮省。」進甚然之，乃稱疾不入陪喪，又不送山陵。遂與紹定籌策，而以其計白太后。太后不聽，曰：「中官統領禁省，自古及今，漢家故事，不可廢也。且先帝新棄天下，我奈何楚楚與士人對共事乎？」進難違太后意，且欲誅其放縱者。紹以為中官親近至尊，出入號令，今不悉廢，後必為患。而太后母舞陽君及苗數受諸宦官賂遺，知進欲誅之。數白太后，為其障蔽。又言：「大將軍專殺左右，擅權以弱社稷。」太后疑以為然。中官在省闥者或數十年，封侯貴寵，膠固內外。進新當重任，素敬憚之，雖外收大名而內不能斷，故事久不決。

　　紹等又為畫策，多召四方猛將及諸豪傑，使並引兵向京城，以脅太后。進然之。主簿陳琳入諫曰：「易稱『即鹿無虞』，諺有『掩目捕雀』。夫微物尚不可欺以得志，況國之大事，其可以詐立乎？今將軍總皇威，握兵要，龍驤虎步，高下在心，此猶鼓洪爐燎毛髮耳。夫違經合道，天人所順，而反委釋利器，更徵外助。大兵聚會，彊者為雄，所謂倒持干戈，授人以柄，功必不成，秖為亂階。」進不聽。遂西召前將軍董卓屯關中上林苑，又使府掾太山王匡東發其郡強弩，并召東郡太守橋瑁屯城皋，使武猛都尉丁原燒孟津，火照城中，皆以誅宦官為言。太后猶不從。

　　苗謂進曰：「始共從南陽來，俱以貧賤，依省內以致貴富。國家之事，亦何容易！覆水不可收。宜深思之，且與省內和也。」進意更狐疑。紹懼進變計，乃脅之曰：「交搆已成，形埶已露，事留變生，將軍復欲何待，而不早決之乎？」進於是以紹為司隸校尉，假節，專命擊斷；從事中郎王允為河南尹。紹使洛陽方略武吏司察宦者，而促董卓等使馳驛上，欲進兵平樂觀。太后乃恐，悉罷中常侍小黃門，使還里舍，唯留進素所私人，以守省中。諸常侍小黃門皆詣進謝罪，唯所措置。進謂曰：「天下匈匈，正患諸君耳。今董卓垂至，諸君何不早各就國？」袁紹勸進便於此決之，至于再三。進不許。紹又為書告諸州郡，詐宣進意，使捕案中官親屬。

　　進謀積日，頗泄，中官懼而思變。張讓子婦，太后之妹也。讓向子婦叩頭曰：「老臣得罪，當與新婦俱歸私門。惟受恩累世，今當遠離宮殿，情懷戀戀，願復一入直，得暫奉望太后、陛下顏色，然後退就溝壑，死不恨矣。」子婦言於舞陽君，入白太后，乃詔諸常侍皆復入直。

　　八月，進入長樂白太后，請盡誅諸常侍以下，選三署郎入守宦官廬。諸宦官相謂曰：「大將軍稱疾不臨喪，不送葬，今欻入省，此意何為？竇氏事竟復起邪？」又張讓等使人潛聽，具聞其語，乃率常侍段珪、畢嵐等數十人，持兵竊自側闥入，伏省中。及進出，因詐以太后詔召進。入坐省闥，讓等詰進曰：「天下憒憒，亦非獨我曹罪也。先帝嘗與太后不快，幾至成敗，我曹涕泣救解，各出家財千萬為禮，和悅上意，但欲託卿門戶耳。今乃欲滅我曹種族，不亦太甚乎？卿言省內穢濁，公卿以下忠清者為誰？」於是尚方監渠穆拔劍斬進於嘉德殿前。讓、珪等為詔，以故太尉樊陵為司隸校尉，少府許相為河南尹。尚書得詔板，疑之，曰：「請大將軍出共議。」中黃門以進頭擲與尚書，曰：「何進謀反，已伏誅矣。」

　　進部曲將吳匡、張璋，素所親幸，在外聞進被害，欲將兵入宮，宮閤閉。袁術與匡共斫攻之，中黃門持兵守閤。會日暮，術因燒南宮九龍門及東西宮，欲以脅出讓等。讓等入白太后，言大將軍兵反，燒宮，攻尚書闥，因將太后、天子及陳留王，又劫省內官屬，從複道走北宮。尚書盧植執戈於閣道窗下，仰數段珪。段珪等懼，乃釋太后。太后投閣得免。

　　袁紹與叔父隗矯詔召樊陵、許相，斬之。苗、紹乃引兵屯朱雀闕下，捕得趙忠等，斬之。吳匡等素怨苗不與進同心，而又疑其與宦官同謀，乃令軍中曰：「殺大將軍者即車騎也，士吏能為報讎乎？」進素有仁恩，士卒皆流涕曰：「願致死！」匡遂引兵與董卓弟奉車都尉旻攻殺苗，棄其屍於苑中。紹遂閉北宮門，勒兵捕宦者，無少長皆殺之。或有無須而誤死者，至自發露然後得免者二千餘人。紹因進兵排宮，或上端門屋，以攻省內。

　　張讓、段珪等困迫，遂將帝與陳留王數十人步出穀門，奔小平津。公卿並出平樂觀，無得從者，唯尚書盧植夜馳河上，王允遣河南中部掾閔貢隨植後。貢至，手劍斬數人，餘皆投河而死。明日，公卿百官乃奉迎天子還宮，以貢為郎中，封都亭侯。

　　董卓遂廢帝，又迫殺太后，殺舞陽君，何氏遂亡，而漢室亦自此敗亂。
王衍

**王衍**字**夷甫**，晉琅邪臨沂人，王戎之從弟也。總角嘗造山濤，濤嗟歎良久，既去，目而送之曰：「何物老嫗，生甯馨兒！然誤天下蒼生者，未必非此人也。」衍年十四，時在洛陽，造僕射羊祜，申陳事狀，辭甚清辯。祜名德貴重，而衍幼年無屈下之色，眾咸異之。楊駿欲以女妻焉，衍恥之，遂陽狂自免。武帝聞其名，問戎曰：「夷甫當世誰比？」戎曰：「未見其比，當從古人中求之。」

泰始八年，詔舉奇才可以安邊者，衍初好論從橫之術，故尚書盧欽舉為遼東太守。不就，於是口不論世事，唯雅詠玄虛而已。嘗因宴集，為族人所怒，舉樏擲其面。衍初無言，引王導共載而去。然心不能平，在車中攬鏡自照，謂導曰：「爾看吾目光乃在牛背上矣。」父卒于北平，送故甚厚，為親識之所借貸，因以舍之。數年之間，家資罄盡，出就洛城西田園而居焉。後為太子舍人，還尚書郎。出補元城令，終日清談，而縣務亦理。入為中庶子、黃門侍郎。

魏正始中，何晏、王弼等祖述《老子》《莊子》，立論以為：「天地萬物皆以無為本。無也者，開物成務，無往不存者也。陰陽恃以化生，萬物恃以成形，賢者恃以成德，不肖恃以免身。故無之為用，無爵而貴矣。」衍甚重之。惟裴頠以為非，著論以譏之，而衍處之自若。衍既有盛才美貌，明悟若神，常自比子貢。兼聲名藉甚，傾動當世。妙善玄言，唯談《老》《莊》為事。每捉玉柄麈尾，與手同色。義理有所不安，隨即改更，世號「口中雌黃」。朝野翕然，謂之「一世龍門」矣。累居顯職，後進之士，莫不景慕放效。選舉登朝，皆以為稱首。矜高浮誕，遂成風俗焉。衍嘗喪幼子，山簡吊之。衍悲不自勝，簡曰：「孩抱中物，何至於此！」衍曰：「聖人忘情，最下不及於情。然則情之所鐘，正在我輩。」簡服其言，更為之慟。

衍妻郭氏，賈后之親，藉中宮之勢，剛愎貪戾，聚斂無厭，好干預人事，衍患之而不能禁。時有鄉人幽州刺史李陽，京師遊俠也，郭氏素憚也。衍謂郭曰：「非但我言卿不可，李陽亦謂不可。」郭氏為之小損。衍疾郭之貪鄙，故口未嘗言錢。郭欲試之，令婢以錢繞床，使不得行。衍晨起見錢，謂婢曰：「舉阿堵物卻！」其措意如此。

後曆北軍中候、中領軍、尚書令。女為湣懷太子妃，太子為賈后所誣，衍懼禍，自表離婚。賈后既廢，有司奏衍，曰：「衍與司徒梁王肜書，寫呈皇太子手與妃及衍書，陳見誣見狀。肜等伏讀，辭旨懇惻。衍備位大臣，應以議責也。太子被誣得罪，衍不能守死善道，即求離婚。得太子手書，隱蔽不出。志在苟免，無忠蹇之操。宜加顯責，以厲臣節。可禁錮終身。」從之。

衍素輕趙王倫之為人，及倫篡位，衍陽狂斫婢以自免。及倫誅，拜河南尹，轉尚書，又為中書令。時齊王乂有匡復之功，而專權自恣，公卿皆為之拜，衍獨長揖焉。以病去官。成都王穎以衍為中軍師，累遷尚書僕射，領吏部，後拜尚書令、司空、司徒。衍雖居宰輔之重，不以經國為念，而思自全之計。說東海王越曰：「中國已亂，當賴方伯，宜得文武兼資以任之。」乃以弟澄為荊州，族弟敦為青州。因謂澄、敦曰：「荊州有江、漢之固，青州有負海之險，卿二人在外，而吾留此，足以為三窟矣。」識者鄙之。

及石勒、王彌寇京師，以衍都督征討諸軍事、持節、假黃鉞以距之。衍使前將軍曹武、左衛將軍王景等擊賊，退之，獲其輜重。遷太尉，尚書令如故。封武陵侯，辭封不受。時洛陽危逼，多欲遷都以避其難，而衍獨賣車牛以安眾心。越之討苟晞也，衍以太尉為太傅軍司。及越薨，眾共推為元帥。衍以賊寇鋒起，懼不敢當。辭曰：「吾少無宦情，隨牒推移，遂至於此。今日之事，安可以非才處之。」

俄而舉軍為石勒所破，勒呼王公，與之相見，問衍以晉故。衍為陳禍敗之由，雲計不在己。勒甚悅之，與語移日。衍自說少不豫事，欲求自免，因勸勒稱尊號。勒怒曰：「君名蓋四海，身居重任，少壯登朝，至於白首，何得言不豫世事邪！破壞天下，正是君罪。」使左右扶出。謂其党孔萇曰：「吾行天下多矣，未嘗見如此人，當可活不？」萇曰：「彼晉之三公，必不為我盡力，又何足貴乎！」勒曰：「要不可加以鋒刃也。」使人夜排牆填殺之。衍將死，顧而言曰：「嗚呼！吾曹雖不如古人，向若不祖尚浮虛，戮力以匡天下，猶可不至今日。」時年五十六。

## 進學
*《晉書》

分類:晉列傳
唐紹儀

**唐紹儀**，又名**紹怡**，字**少川**，廣東廣州人也。清同治元年生於香山縣。及長，嘗赴美以習外務。光緒中，署理郵傳部尚書。民國肇建，紹儀以調和南北功拜國務總理。未幾，大總統袁世凱欲專威福，每與紹儀議事多齟齬。紹儀氣沮其志難伸，遂辭總理職。民國六年，紹儀從孫文南下護法，授軍政府財政部長。及國民革命軍克北京，紹儀乃返鄉梓任中山縣長。凡五年，中山市舶貿易俱興。抗戰起，紹儀留滬未徙，中外疑其有通敵異志。二十七年九月，國民黨軍統細作刺紹儀於寓所。年七十有六。

分類:中華民國列傳
欲泣蠕蟲

**欲泣蠕蟲**，又曰**魔窟**，乃電算之毒，本於恒靑者也。

是蟲附於算機則鎖之。倘不贖，則毋得解。是蟲或巡於網，見新機，則孳而附之。

昔微軟嘗發新譜，以除恒靑所依之謬，然採者寡。至魔窟現，未新其系統者猶衆。

縮圖|彼時諸國爲泣蟲所侵者

是蟲初見於公元二〇一七年。電算受其害者，逾二十萬。彼時有格致者氏與氏二人，見群蟲尋一未籍網域，乃籍之。域既籍而群蟲乃止，不復孳。

後，彼等築站於所籍之域，以鎮魔窟。所築之站今猶在。若無此站，今已蟄於算機之泣蟲或將再起。

## 據

分類:惡意軟體
費邊

**費邊**，古羅馬將軍也。昆圖斯·法比烏斯·馬克西穆斯·維爾魯科蘇斯其名。費邊者，本，因中土之傳譯也；者，漢言有贅，其人脣上生贅，故名曰有贅。號**遲徒**。又號**羔**，以其性寬忍也。其人爲執政者五、爲獨裁者再。之再戰也，費邊執政，使迦太基不能克，以是揚名。

## 傳
費邊出自，貴人之族也，父亦嘗爲執政。羅馬之肇，有大族五，法比阿氏其一焉，是其族於羅馬至顯。其人生可建城四七四載，性寬仁、緩言辭。少時嘗不良於學，與同儕相戲，持行甚謹，而柔順能下於人，時人不知其中者少之。值其成人、舉於世事，見其德，彼人乃稍賢之，以其幼行不健，少欲爲因；素常遲魯，則慎固之象。

建城四八九載，費邊尚幼，而受祝舉爲卜。明年羅馬與迦太基戰，十三年方罷，是也。費邊之與軍否，無可考者，而戰事方弭，費邊乃進預國政。建城五一七載許，若爲財政；五一九載許，爲市政，居貴人凳；五二一載，初爲執政。

費邊之初爲執政也，克之民，逐之，遂承凱旋之禮於元老院。又三年，爲監察；五二六載，再執羅馬之政。

建城五三六載，迦太基侵羅馬。明年，迦太基入於義大利，克羅馬執政於，殺之，屠其兵。羅馬懼城之將破，遂盡甲其人以待。事急，元老院議立獨裁，委諸費邊，以其年長有識也。雖然，費邊之立其騎士令也不得自專。羅馬古制，騎士令之立廢，恣獨裁之所願。元老院乃擇爲騎士令，米努基烏斯者，與費邊相齟齬者也。

於是獨裁費邊遂致元老院請乘馬，許之，是古獨裁之未有者也；又使刀斧手廿四人以侍，制，刀斧手廿四人爲儀仗之最；又命執政之尚在者自散其刀斧手，歸於區區之國人，而會獨裁。以是獨裁乃立其威，鎮撫國人，羅馬民心，一時遂平。

初，《建城以來書》曰，漢尼拔越迦太基羅馬之疆界，以襲羅馬之盟邦。羅馬聞之，遣使往迦太基元老院，問以何爲，時費邊亦使之一焉。迦太基冗詞以對，要之不受羅馬之所罪，而使羅馬自承所失也。使者遂折衣一角，曰「此於爾等，有戰有和，吾人所攜；何所願者，爾其是擇。」迦太基以羅馬既出言，任其所欲。羅馬將與戰，迦太基應曰願受，二邦之釁遂起。

初，記曰，羅馬之將戰於特拉西梅諾湖也，嘗有電震，後與戰迦太基，竟敗績。費邊以爲衆神示其警，執政弗氏不意，致詒厥禍，遂方秉獨裁，即厚祭以娛衆神。次季方穫，獨裁命遍貢所穫，特以牛、羖、豕、羊爲重，收而獻之。又命奏樂慶節，且令其屬之國人遺重幣，皆遣及者各三百三十三。或曰獨裁意不在禱福，乃欲使羅馬國人信衆神之將福，疑不能明也。

獨裁乃出敵漢尼拔之師。時漢尼拔新勝羅馬，不攻其城，反流於義大利，四往伐之，丘墟所至。獨裁知漢尼拔之善治軍，又以漢尼拔入於異邦，補給不繼，乃不與會戰，務隨其後，間襲擾之，意疲其師而後克。漢尼拔每遣伍取食，羅馬輒出兵襲之，且羅馬火其土以待敵，敵不能獲資焉。於是漢尼拔不能盡其力以隳所至，而羅馬能全其師。後世謂之費邊兵法。

獨裁以漢尼拔不可力克也，與之周旋日久，而田邑爲漢尼拔焚者不可勝數，國人遲之，以爲無勇，遂譏之曰「遲徒」。冬，獨裁縱漢尼拔出，國人讓之，元老院遂黜遲徒費邊之權。

初，漢尼拔之暴於義大利也，入於，大略其土。坎帕尼亞者，羅馬膏腴之地也。遲徒以未可戰，固隨其後，不與爭。

## 典據
恭聖仁烈皇后

宋**楊皇后**，少以姿容選入宮，忘其姓氏，或云會稽人。慶元元年三月，封平樂郡夫人。三年四月，進封婕妤。有楊次山者，亦會稽人，后自謂其兄也，遂姓楊氏。

五年，進婉儀。六年，進貴妃。恭淑皇后崩，中宮未有所屬，貴妃與曹美人俱有寵。韓侂冑見妃任權術，而曹美人性柔順，勸寧宗立曹。而貴妃頗涉書史，知古今，性復機警，帝竟立之。

次山客王夢龍知其謀，密以告后，后深銜之，與次山欲因事誅侂冑。會侂冑議用兵中原，俾皇子曮入奏：「侂冑再起兵端，將不利於社稷。」寧宗不答。后從傍贊之甚力，亦不答。恐事泄，俾次山擇廷臣可任者，與共圖之。禮部侍郎史彌遠，素與侂冑有隙，遂欣然奉命。參知政事錢象祖，嘗諫用兵貶信州，彌遠乃先告之。禮部尚書衛涇、著作郎王居安、前右司郎官張鎡皆預其謀。開禧三年十一月三日，侂冑方早朝，彌遠密遣中軍統制夏震伏兵六部橋側，率健卒擁侂冑至玉津園，槌殺之。復命彌遠。象祖等俱赴延和殿，以殛侂冑聞，寧宗不之信，越三日，寧宗猶謂其未死。蓋是謀悉出中宮及次山等，寧宗初不知也。

后既誅侂冑，彌遠日益貴用事。嘉定十四年，寧宗以國嗣未定，養宗室子貴和，立為皇子，賜名竑。彌遠為丞相，既信任於后，遂專國政，竑漸不能平。初，竑好琴，彌遠買美人善琴者納之，而私厚美人家，令伺皇子動靜。竑嬖之，一日，竑指輿地圖示美人曰：「此瓊崖州也，他日必置史彌遠於此地。」美人以告彌遠。竑又書字於幾曰：「彌遠當決配八千里。」竑左右皆彌遠腹心，走白彌遠。彌遠大懼，陰蓄異志，欲立他宗室子昀為皇子，遂陰與昀通。

十七年閏八月丁酉，寧宗大漸，彌遠夜召昀入宮，后尚未知也。彌遠遣后兄子谷及石以廢立事白后，后不可曰：「皇子先帝所立，豈敢擅變？」是夜，凡七往反，后終不聽。穀等乃拜泣曰：「內外軍民皆已歸心，苟不立之，禍變必生，則楊氏無唯類矣。」后默然良久，曰：「其人安在？」彌遠等召昀入，后拊其背曰：「汝今為吾子矣！」遂矯詔廢竑為濟王，立昀為皇子，即帝位，尊皇后曰皇太后，同聽政。

寶慶二年十一月戊寅，加尊號壽明。紹定元年正月丙子，復加慈睿。四年正月，后壽七十，理宗率百官朝慈明殿，加尊號壽明仁福慈睿皇太后。十二月辛巳，后不豫，詔禱祠天地、宗廟、社稷、宮觀，赦天下。五年十二月壬午，崩於慈明殿。壽七十有一，諡**恭聖仁烈**。

分類:宋列傳
千年蟲

**千年蟲**，又曰**千禧蟲**，程式之謬也。

昔霍普氏以二數記年，後人悉從，而不知易。及九九年末，無位可進，乃生是謬。電腦受其害者眾矣。

或以爲千禧蟲災旣了，可無憂矣。實不然也。昔者UNIX以三十二爻計時，林納斯、柏克萊皆從之。至二〇三八年，必生溢位之禍。是禍恐殃及手機、電腦，不可不察也。

## 軼事
彼時有江湖郎中，謂其藥「能驅千年蟲」，以欺不識電算者。夫「千年蟲」實非蟲，乃程式誤謬，無藥以驅也。

## 據

分類:電腦
三代之治

**三代之治**者，儒學之理也，謂夏、商、周之制、禮、文。凡自孔夫子崇周制、倡克己復禮以降，歷代大儒皆崇之。漢儒曰，去秦承周，復三代之治。王陽明曰，良政有三，良知、萬物一體之仁、三代之治也。王夫之曰，三代之治者，先王之德與先王之道法者也。晚清常州學派劉逢祿曰，三代之治未嘗不可復，其亂未嘗不可弭。方苞謂，獨是三代之治象，與聖人徬徨周浹之意，可就其節文數度省想而得之。

## 引據
東亞學

**東亞學**者，學術之閾也。美利堅大學堂多設東亞語言文明（East Asian Language and Civilization）系，為東亞學之西源。舊大日本帝國之東亞學，乃大東亞戰爭之據。

分類:東亞史
西塞羅

**西塞羅**，古羅馬人，馬庫斯·圖利烏斯·基凱羅其名，西塞羅者，自傳譯，而因之也。其人生騎士家，有資財，纔弱而有志於法政，建城六百又九十一載乃執政。時羅馬之共和政既傳四百餘年，方此時乃板蕩弗寧，豪傑相侵，獨夫代出，遂臨於危。西塞羅固爲共和政干鏚，謀護常憲，而倡自由之宗，獨夫仇之。建城七百十一載，安東尼遂使人刺之，斬首而以爲飲器也。西塞羅利口雄辯、博識善文，古今稱美，以爲古羅馬辯士之宗、文章之強。又窮通幾、與政制、論典章，皆徹，垂於後世。既護國憲，今人以之說，西塞羅古之先唱者也。

之淵藪泰西墳典，西塞羅有功焉，當世揚名，而爲後範。其辭也雄、其論也辯、其文也明，兼通雄辯，文人之以拉丁語者，其自西塞羅後，莫不仰爲法度。通幾之能傳於世，西塞羅亦有加焉，究考希臘先哲，而譯諸羅馬。由是希臘雖見拘繫，其性理通幾之學，蓋反而流行宗國焉。

西塞羅於古時也固雄，以降，其名漸隱，，乃重丕振。文士得西塞羅之書，其文遂復顯於世，時公元十四世紀，西塞羅之沒，距之千四百年耳。泰西諸學，由再考於西塞羅之說。故後人有以文藝復興者，實西塞羅之復興者也，希臘羅馬之古賢，非以此人，恐莫能復明於世。啓蒙時，西塞羅之學所風者大衆，者諸學人，皆承其爲政之理。又有者諸秉政，書亦多引其所言焉。繇是西塞羅之於泰西之爲政論理，所爲風者實衆，即今人欲考羅馬之故事，西塞羅亦不減焉。

## 傳
### 早年

西塞羅生建城六百四十八載，人也。阿爾皮諾者，羅馬小邑，北距羅馬可百公里。父騎士，產業頗康，於世顯焉。記曰，西塞羅氏，所謂雛豆也，其祖鼻端有微陷，若雛豆中之隙者，因氏焉，而人多戲之。方西塞羅之初預政也，其友諫易其名，西塞羅固不可，曰，將努力以顯其家氏，有高門若者，當更過之。

初，普魯塔克記曰，西塞羅之降也，其母無苦焉，而夢見異象，言所育者當爲羅馬烝民之大福。值其就學，才質丕顯，名重同儕，彼父紛紛詣校，欲觀其敏慧，人所多者也。出於庠，西塞羅乃謁羅馬，往就之壇，費隆者，希臘哲人也。旋從習律法，其人爲政羅馬，女嫁者也。

西塞羅願奉公於政府，又嘗執銳於軍，惟覺羅馬之共和將傾，朋黨日盛，而政柄漸執於一夫，乃旋出行伍，復節向學。初，西塞羅有志於辭說歌詩，其名既顯於辭說，詩名亦無二於羅馬。惟其滔滔者後人雖多變其體，而至今垂名；其詩名乃爲後之才人所掩。

羅馬號稱共和，其政爲世家所據者也久。西塞羅即出名門，家資康殷，欲藉以從政顯名，實難爲之。雖然，其於爲政也內熱不止，或曰西塞羅服古勇士之言，其辭曰「常甲於人，勝諸羣倫」。其族不能助其秉政，西塞羅欲成政譽也，所能由者惟軍惟法而已。從軍既不克，西塞羅乃從法，爲訟師。其初履職也，爲代辯。其人以自衛家財，干之怒，欲罪以殺人。克里索古努斯者，獨夫之寵臣也。衆訟師懼蘇拉之威，恐犯之而不敢爲羅斯基烏斯辯。獨西塞羅不懼，爲辯護而勝，大顯辯才，揚名於世。然方顯其名，西塞羅輒謁希臘，所以今不明，或曰恐蘇拉之將逼，或曰覺體膚之抱恙，今人多從後者。於希臘焉，西塞羅風於推稽慮之論，是之哲人及所推者，而大化西塞羅之心，漸從於也。於是自謀，曰若無從歸於羅馬，乃遷，靜究通幾，以寄餘生。

未幾報蘇拉卒，西塞羅乃決心歸羅馬以奉公。惟其先赴以修辭說之學，備從政之用也。或曰西塞羅所師者，不能通拉丁語，乃命西塞羅以希臘語爲說。希臘語固非其所言，西塞羅輒從之。方其致辭，聞者皆相語而多之，且以爲異，惟阿波羅尼烏斯嘿然。辭畢，猶不語者良久，西塞羅爲之惴惴，乃曰：

### 爲政
#### 度支
建城六百七十七載，西塞羅返於羅馬。明年，舉爲度支，乃登爲政之階，旋銜命，持度支節往行省，任官島西，可一年，頗有善政。或曰西塞羅甚自任，方其遊歸羅馬，嘗問於友，以其於京，宦聲幾何。西塞羅自意當赫赫於全城也，友乃反問曰「敢問西塞羅公久之所往者何？」西塞羅明所行不知於羅馬，大委其志，其意在離西西里而返於羅馬以任大任者，一時遂決。雖然，西塞羅亦自少其志望，以所孜孜者既不能窮，復不可測也。後西西里民乃請西塞羅訟其裁判於羅馬。維勒斯本裁判於，厚賂以官西西里。其爲政，既壞土民之生計，復害國人之常權。暴動之時，維勒斯詒於奴隸主，大獲利焉。西塞羅遂與興訟。維勒斯延羅馬之善訟師爲辯，不能勝，以西塞羅善辯，與人證俱備，所陳昭昭也。維勒斯遂伏罪，西塞羅乃振其名，人以辭說甲於羅馬。後西塞羅之所陳辭而罪維勒斯者亦結集，今之辭也。

#### 執政
建城六百八十五載，西塞羅舉爲市政，又三年，舉爲裁判。是數公舉，西塞羅皆得大半之衆推焉，然視事之後，所爲寥寥。其時方强，漸取大權於羅馬，從者日衆，西塞羅亦稍扈之。龐培之受命統東諸行省也，西塞羅爲之鼓吹，支持甚勤。其辭爲壯龐培而作者，人或論曰「有其尊之乃近乎諛」。

建城六百九十一載，西塞羅舉爲執政，新人也，其先三十餘年，無有新人進於此職。西塞羅出身爲政，皆平平不足以進，其爲所推也，多以與爭位者更弱，及之力焉。初，貴人黨不欲舉西塞羅，然不之，則唯可堪。喀提林者，多士所忌，以爲將不利於國。西塞羅執羅馬之政，數駁還所請之政草，若之請分地於貧者，西塞羅不可之。以是西塞羅雖非貴胄，人視之與貴人黨同列。後其敗喀提林亂國之謀，爲政之聲乃達。

#### 喀提林謀國

喀提林，本出羅馬貴胄，傳其先祖父從古豪傑，自西遷，自是宅茲羅馬也久，城中諸室，難爲其匹。惟近於當代者數百載，其族漸沒，往者不復返矣。方此時，喀提林欲舉爲執政，不果而忿，於國大體，漸萌異志。乃私交同苦於國者無論貴賤而煽惑之，欲結徒而逆共和，進柄大政。建城六百有九十一載八月，同黨首倡亂於，旋應之，一時洶洶。

羅馬城中亦不寧。夫羅馬立國近七百載，初尚樸勇，久乃至於富恬貧哀，上達下窮，相傾相仇，固有頹象，喀提林又間焉，謀起事也，西塞羅陰探其謀，幾爲所害。十一月八日，亂勢稍大，西塞羅乃發喀提林逆國賊己之謀於元老院，明日，喀提林遁走。

初，西塞羅數請元老院戒之，元老院以無據故，不甚以爲意，乃曰西塞羅妄言誇飾。時西塞羅屢獲內情，苦無實據，故不信於元老院，元老院亦不知西塞羅之明。其每誡也，輒言「吾得內情，曰」云云，至此乃見哂於元老。雖然，西塞羅固請元老院布令殆極之謨，許之，乃戒嚴羅馬。十一月七日，喀提林欲賊西塞羅，爲所覺。明日，竟入元老院如常。西塞羅怒斥之，其辭曰：

其爲辭也逸響卓絕，其陳據也惜猶不足，以是西塞羅無由誅喀提林，但令其去國而已。喀提林乃作聲駁之，欲延元老共情於己也，不成。喀提林遂走。惟其走非爲所流，蓋出自謀，以陳據不足，猶有元老不以其爲逆，國人亦未盡從，難罪之也。

喀提林旋北竄適，復置其黨人於京，曼利烏斯者，喀提林之儔，首倡亂伊特魯里亞者也。謀國之謨既洩，倫圖魯斯不思隱遁，乃籌劃如常，欲盡害元老院之衆於十二月節慶時，其事復洩，遂伏誅。今人考之，難推其原。初，倫圖魯斯詣留於羅馬者，欲要以造亂於高盧，與共謀也。阿洛布羅基人不知舉止，問於其酋。桑加得信，立報西塞羅。西塞羅乃因之，使阿洛布羅基人從倫圖魯斯命，由得城中首謀與之書，惑其興叛。阿洛布羅基人乃佯離羅馬，就擒於西塞羅接應之兵，爲送返城中。是時西塞羅乃得喀提林謀國之實據。

西塞羅大索城中，盡獲亂黨，相迫相壓，皆伏罪。元老院方覺西塞羅之明，乃賜號「國父」以感其德。元老院乃議刑亂黨。十二月五日，集，共議何以報。西塞羅以亂黨當即坐死，除後患也。然羅馬極刑律之制，極刑非公判不得行，不然，則判事當死。是時喀提林同黨雖除，其風未息，爲支持者，一時不能滅。若執亂黨以公判，則不知事將何往。且喀提林素唱銷債，頗得民心，以此則依律恐不能平亂。西塞羅遂請破律，強誅亂黨，院中大老許之，餘之元老紛紛響應。

## 註疏



### 譯註



## 典據
電容

**電容**，定電壓而電容器儲電荷之能也。夷標之**C**。

採國際單位制，法拉也，夷標之**F**。

今地球之電路全以夷標之**C**標之電容。

平行板電容器各載負正電荷量-Q\,\!及+Q\,\!，板之電位差V，則電容器電容C曰：C = \frac{Q}{V}。

電容器儲之能乃充之功。移電荷\mathrm{d}q每抗伏特電位差需功\mathrm{d}W曰： \mathrm{d}W = \frac{q}{C}\,\mathrm{d}q 。

積分，可得電容器儲之能量。未充之電容器q=0至兩擁之-Q及+Q需功W曰： W_\text{charging} = \int_{0}^{Q} \frac{q}{C} \, \mathrm{d}q = \frac{Q^2}{2C} = \frac{1}{2}CV^2 = U_\text{stored}；

箇中U_\text{stored}儲之能量也。
哈密頓算符

**哈密頓算符**，夷符：及\hat{H}，系統總能量可觀測量也。

哈密頓算符生之量子態時演。時*t*之\left| \psi (t) \right\rangle系統狀態曰： H \left| \psi (t) \right\rangle = \mathrm{i} \hbar { d\over d t} \left| \psi (t) \right\rangle。

箇中夷符\hbar者，約化普朗克常數也。

某定時之態，積分之則曰： \left| \psi (t) \right\rangle = \exp\left(-{\mathrm{i}Ht \over \hbar}\right) \left| \psi (0) \right\rangle。
希爾伯特空間

thumb|振弦諧波，亦希氏空間之所究也
**希爾伯特空間**者，具內積之完備向量空間也。蓋廣有限維歐氏空間之理而得之。

其體，不囿於實數有限之維，然猶全歐氏空間之完備而不失。

夫希氏空間，既為內積空間，一如歐氏空間，遂具距、角之名，而有正交與垂直之義。

此空間也，既稱完備，則凡柯西序列，皆斂乎其中；是以微積分之法，悉可推而用之。

分類:空間
分類:數學
分類:物理
分類:微積分
分類:基礎之文
電導率

**電導率**或**比電導**，傳電流強弱之測值也，電阻率\rho\,\!倒數也。國際單位制西門子每公尺曰：\sigma = {1\over\rho}\,\!。

施電壓導體端，其電荷載子流之即成電流。電導率\sigma\,\!乃歐姆定律定之電流密度\mathbf{J}\,\!及電場強\mathbf{E}\,\!之\mathbf{J} = \sigma \mathbf{E}\,\! 。

物異向性之率需矩陣闡之，即第二階張量，常對稱矩陣也。
明科夫斯基圖解

**時空圖**，又**閔可夫斯基圖**，示閔可夫斯基時空事之位也，一理解狹義相對論之器也。每質點均可時空圖連續曲線示之，遂曰之**世界線**。

此四維之坐標系：甲軸、乙軸、丙軸，曰空間軸；以時乘光速一軸，曰時間軸。此每點均示一事。

直角坐標系質點均速x(t) = vt，穿原點斜率v/c之直線也。若簡諧運動質點x(t) = \sin \omega t正弦曲線也。

## 較之各

Hyperbo.png|單位長|
Minkowski diagram - asymmetric.svg|各慣性系之軸|
Light cone.png|光錐|
Minkowski diagram - constancy of the speed of light.svg|換系光錐猶恆也|
Minkowski diagram - rotation in space.svg|坐標旋轉|
Minkowski diagram - Newtonian physics.svg|古典物理異速同時。|
電場

**電場**，電荷間力之物理場也。電荷存則電場存。

觀者相對電荷靜止曰**靜電場**；觀者相對電荷非靜則磁場存。

變之磁生之電場曰**渦旋電場**、**感應電場**。
高曇晟

隋時有懷戎沙門**高曇晟**者，因縣令設齋，士女大集，曇晟與其僧徒五十人擁齋眾而反，殺縣令及鎮將，自稱大乘皇帝，立尼靜宣為耶輸皇后，建元為法輪。至夜，遣人招誘高開道，結為兄弟，改封齊王。開道以眾五千人歸之，居數月，襲殺曇晟，悉並其眾。
熊文燦

**熊文燦**，貴州永寧衛人。萬曆三十五年進士。授貴州推官，遷禮部主事，歷郎中。出封琉球還，擢山東左參政、山西按察使、山東右布政使。憂歸，自是徙家蘄水。

崇禎元年，起福建左布政使。三月，就拜右僉都御史，巡撫其地。海上故多劇盜，袁進、李忠既降，楊六、楊七及鄭芝龍繼起。總兵官俞咨臯招六、七降，芝龍猖獗如故。然芝龍常敗都司洪先春，釋不追；獲一遊擊，不殺；咨臯戰敗，縱之走。當事知其可撫，遣使諭降之。文燦至，善遇芝龍，使為己用。其黨李魁奇再降，再叛去，芝龍擊擒之。海警漸息，而鐘斌又起。斌初亦就撫，後復叛，寇福州。文燦誘斌往泉州，令芝龍擊敗之。既而蹙之大洋，斌投海死。閩中屢平巨寇，皆芝龍力，文燦亦敘功增秩焉。

五年二月，擢文燦兵部右侍郎兼右僉都御史，總督兩廣軍務，兼巡撫廣東。先是，海寇鐘靈秀既降復叛，為芝龍所擒，其黨潰入長汀，轉掠江西屬邑，文燦檄芝龍屢敗賊。而福建有紅夷之患，海盜劉香乘之，連犯閩、廣沿海邑，帝以責文燦。文燦不能討，乃議招撫，賊佯許之。參政洪雲蒸，長沙人，初官廣西參政，嘗搜靈秀余黨，斬三十餘級，盡毀其巢。文燦乃令雲蒸與副使康承祖，參將夏之本、張一傑入賊舟宣諭，俱被執。文燦懼罪，奏諸臣信賊自陷。給事中朱國棟劾之，詔貶秩，戴罪自效。八年，芝龍合廣東兵擊香於田尾遠洋。香脅雲蒸止兵，雲蒸大呼曰：「我矢死報國，急擊勿失！」遂遇害。香勢蹙，自焚溺死，承祖等脫還。賊黨千餘人詣浙江歸款，海盜盡平。

文燦官閩、廣久，積貲無算，厚以珍寶結中外權要，謀久鎮嶺南。會帝疑劉香未死，且不識文燦為人，遣中使假廣西采辦名，往覘之。既至，文燦盛有所贈遺，留飲十日。中使喜，語及中原寇亂，文燦方中酒，擊案罵曰：「諸臣誤國耳。若文燦往，詎令鼠輩至是哉！」中使起立曰：「吾非往廣西采辦也，銜上命覘公。公信有當世才，非公不足辦此賊。」文燦出不意，悔失言，隨言有五難四不可。中使曰：「吾見上自請之，若上無所吝，即公不得辭矣。」文燦辭窮，應曰「諾」。中使還朝，果言之帝。初，文燦徙蘄水，與邑人姚明恭為姻妮，明恭官詹事，又與楊嗣昌善。嗣昌握兵柄，承帝眷，以帝急平賊，冀得一人自助，明恭因薦文燦，且曰：「此有內援可引也。」嗣昌喜，遂薦之。

十年四月，拜文燦兵部尚書兼右副都御史，代王家禎總理南畿、河南、山西、陜西、湖廣、四川軍務。文燦拜命，即請左良玉所將六千人為己軍，而大募粵人及烏蠻精火器者一二千人以自護，弓刀甲胄甚整。次廬山，謁所善僧空隱。僧迎謂曰：「公誤矣。」文燦屏人問故，僧曰：「公自度所將兵足制賊死命乎？」曰：「不能。」曰：「諸將有可屬大事、當一面、不煩指揮而定者乎？」曰：「未知何如也。」曰：「二者既不能當賊，上特以名使公，厚責望，一不效，誅矣。」文燦卻立良久，曰：「撫之何如？」僧曰：「吾料公必撫。然流寇非海寇比，公其慎之。」文燦去，抵安慶，帝所遣中官劉元斌、盧九德監勇衛營軍者亦至。良玉宿將桀驁，不受文吏節制，會其下與粵軍不和，大詬。文燦不得已，遣還南兵，然良玉軍實不為用。嗣昌言於帝，乃以邊將馮舉、苗有才兵五千人隸焉。有才敗於真陽，而京營將黃得功連破賊兵，威甚振。

當是時，楊嗣昌建「四正六隅」之策，增兵餉大半，期滅賊，賊頗懼。及文燦至，京軍屢捷，益懼。文燦顧決計招降。初抵安慶，即遣人招張獻忠、劉國能，二人聽命。乃益刊招降檄，布通都。又請盡遷民與粟閉城中，賊無所掠，當自退。帝怒，譙讓文燦。嗣昌亦心非之，既已任之，則曲為文燦解。因其請，畀以畿輔、山西兵各三千。明年，國能果降，而獻忠襲據谷城。會得功又大破賊舞陽，馬士秀、杜應金夜半降信陽城下。獻忠為左良玉所創，幾被擒，其下饑困多散去。獻忠窮蹙，亦因陳洪範以降。於是嗣昌議功罪，絀洪承疇、曹變蛟等，而稱文燦功焉。

已而京軍解遂平圍，斬獲三千有奇。時文燦在裕州，馬進忠、羅汝才十三家賊聚南陽，文燦下令，殺賊者償死。賊不肯從，則賫金帛酒牢犒之，名曰「求賊」。帝诇得狀，曰：「文燦大言無實。」文燦恐。孫傳庭出關擊賊，文燦不救，而嗣昌已入政府掌中樞矣。九月，文燦次襄陽，賊分踞鄖、襄諸險。諸將請戰，文燦議分兵。盧九德曰：「兵分則力弱，一失利，全軍搖矣。莫若厚集其力而合擊之。」眾曰：「善。」乃以僉事張大經監大將左良玉、陳洪範軍，以通判孔貞會監副將龍在田軍，戰於雙溝，大破之，斬首二千餘級。羅汝才、惠登相率九營走均州，李萬慶率三營走光、固。

十一月，京師戒嚴，召洪承疇、孫傳庭入衛。汝才等以為討己也，懼而叩太和山提督中官，求撫於文燦，許之。處汝才及一丈青、小秦王、一條龍四營於鄖縣，處登相及王國寧、常德安、楊友賢、王光恩五營於均州。上言：「臣於李萬慶、賀一龍、馬光玉及順天王主剿，他皆主撫。請赦汝才等罪，授之官。」可之。時京軍、良玉軍皆以入衛行，馬士秀、杜應金遂叛於許州。初，士秀等降，良玉以其眾處許之郊外。許，大州也，良玉諸將寄孥與賄焉。良玉久征不歸，士秀、應金在文燦軍中，偽請急，假良玉軍號入城。夜半，兵從府第出，燒城南樓，劫庫，殺官吏，挈其貲投萬慶。萬慶者，賊魁射塌天也。

十二年三月，良玉還，破降馬進忠，使劉國能擊降萬慶，士秀、應金亦再降。順天王已前死，其黨順義王為其下所殺。文燦遂上言：「臣兵威震懾，降者接踵。十三家之賊，惟革、左及馬光玉三部尚稽天誅，可歲月平也。」帝優詔報之。

初，張獻忠之降也，擁兵萬人踞谷城，索十萬人餉，文燦及中外要人曰與之。為請官、請地、請關防矣，獻忠列軍狀曰請備遣，既而三檄其兵不應，朝野知獻忠必叛也。其後，汝才降，不肯釋甲。及進忠、萬慶等並降，文燦以為得策，謂天下且無賊也。五月，獻忠遂反於谷城，劫汝才於房縣，於是九營俱反。初，均州五營懼見討，自疑，相與歃血拒獻忠，無何亦叛去。帝聞變，大驚，削文燦官，戴罪視事。七月，良玉擊獻忠羅英山，敗績。帝大怒，命嗣昌來代。嗣昌已至軍，即遣使逮文燦下獄，坐大辟，所親姚明恭柄國而不能救也。十三年十月，文燦竟棄市。
陳新甲

**陳新甲**，長壽人。萬歷時舉於鄉，為定州知州。崇禎元年，入為刑部員外郎，進郎中。遷寧前兵備僉事。寧前，關外要地，新甲以才能著。四年，大淩新城被圍，援師雲集，征繕悉倚賴焉。及城破，坐削籍。巡撫方一藻惜其才，請留之，未報。監視中官馬雲程亦以為言，乃報可。新甲言：「臣蒙使過之恩，由監視疏下，此心未白，清議隨之，不敢受。」不許。尋進副使，仍蒞寧遠。
七年九月，擢右僉都御史，代焦源清巡撫宣府。新甲以戎備久弛，親歷塞垣，經前人足跡所不到，具得士馬損耗、城堡傾頹、弓矢甲仗朽敝狀。屢疏請於朝，加整飭，邊防賴之。楊嗣昌為總督，與新甲共事，以是知其才。九年五月，內艱歸。
十一年六月，宣大總督盧象升丁外艱，楊嗣昌方任中樞，薦新甲堪代。詔擢兵部右侍郎兼右僉都御史，奪情任之。會大清兵深入內地，詔新甲受代，即督所部兵協禦。未幾，象升戰歿，孫傳庭代統其軍，新甲與相倚仗，終不敢戰。明年春，畿輔解嚴。順天巡按劉呈瑞劾其前後逗撓。新甲歷陳功狀，且言呈瑞挾仇，帝不問。既赴鎮，列上編隊伍、嚴哨探、明訓練、飭馬政、練火器、禁侵漁諸事，報可。麾下卒夜嘩，新甲請罪，亦不問。給事中戴明說嘗劾之，帝以輕議重臣，停其俸。
十三年正月，召代傅宗龍為兵部尚書。自弘治初賈俊後，乙榜無至尚書者。兵事方亟，諸大臣避中樞，故新甲得為之。陛見畢，陳保邦十策，多廷臣所嘗言。惟言天壽山後宜設總兵，徐州亦宜設重鎮，通兩京咽喉，南護鳳陵，中防漕運，帝並采用之。復陳樞政四要及兵事四失，帝即命飭行。
十四年三月，賊陷洛陽、襄陽，福、襄二王被難，鐫新甲三秩視事。舊制，府、州、縣城郭失守者，長吏論死。宛平知縣陳景建言村鎮焚掠三所者，長吏當戍邊。新甲主其議，言：「有司能兼顧鄉城，即與優敘。若四郊被寇，與失機並論。」帝即從之。然是時中原皆盜，其法亦不能行也。楊嗣昌卒於軍中，新甲舉丁啟睿往代，議者尤其失人。然傅宗龍、孫傳庭並以微罪繫獄，新甲於召對時稱其才，退復上章力薦，兩人獲用，亦新甲力也。尋論秋防功，復所鐫秩。
時錦州被圍久，聲援斷絕。有卒逸出，傳祖大壽語，請以車營逼，毋輕戰。總督洪承疇集兵數萬援之，亦未敢決戰。帝召新甲問策，新甲請與閣臣及侍郎吳甡計之，因陳十可憂、十可議，而遣職方郎張若麒面商於承疇。若麒未返，新甲請分四道夾攻，承疇以兵分力弱，意主持重以待。帝以為然，而新甲堅執前議。若麒素狂躁，見諸軍稍有斬獲，謂圍可立解，密奏上聞。新甲復貽書趣承疇，承疇激新甲言，又奉密敕，遂不敢主前議。若麒益趣諸將進兵。諸將以八月次松山，為清兵所破，大潰，士卒死亡數萬人。若麒自海道遁還，言官請罪之，新甲力庇，復令出關監軍。錦州圍未解，承疇又被圍於松山，帝深以為憂，新甲不能救。十五年二月，御史甘惟爃劾新甲寡謀誤國，請速令舉賢自代，不納。三月，松山、錦州相繼失，若麒復自寧遠遁還。言官劾若麒者，悉及新甲。新甲屢乞罷，皆不從。
新甲雅有才，曉邊事，然不能持廉，所用多債帥。深結中貴為援，與司禮王德化尤昵，故言路攻之不能入。當是時，闖賊蹂躪河南，開封屢被圍，他郡縣失亡相踵，總督傅宗龍、汪喬年出關討賊，先後陷歿，賊勢愈張。言官劾新甲者，章至數十。新甲請罪章亦十余上，帝輒慰留。
初，新甲以南北交困，遣使與大清議和，私言於傅宗龍。宗龍出都日，以語大學士謝升。升後見疆事大壞，述宗龍之言於帝。帝召新甲詰責，新甲叩頭謝罪。升進曰：「倘肯議和，和亦可恃。」帝默然，尋諭新甲密圖之，而外廷不知也。已，言官謁升。升言：「上意主和，諸君幸勿多言。」言官駭愕，交章劾升，升遂斥去。帝既以和議委新甲，手詔往返者數十，皆戒以勿泄。外廷漸知之，故屢疏爭，然不得左驗。一日，所遣職方郎馬紹愉以密語報，新甲視之置幾上。其家僮誤以為塘報也，付之抄傳，於是言路嘩然。給事中方士亮首論之，帝慍甚，留疏不下。已，降嚴旨，切責新甲，令自陳。新甲不引罪，反自詡其功，帝益怒。至七月，給事中馬嘉植復劾之，遂下獄。新甲從獄中上書乞宥，不許。新甲知不免，遍行金內外。給事中廖國遴、楊枝起等營救於刑部侍郎徐石麒，拒不聽。大學士周延儒、陳演亦於帝前力救，且曰：「國法，敵兵不薄城不殺大司馬。」帝曰：「他且勿論，戮辱我親藩七，不甚於薄城耶？」遂棄新甲於市。
查理大學社會科學學院

**查理大學社會科學學院**（Fakulta sociálních věd Univerzity Karlovy, FSV UL）者，查理大學之院也，在布拉格。查理大學者，捷克之大學堂也。肇創於西元兩千年，授史、哲、文之道，今有生徒凡兩千餘。
聖若瑟大學

**聖若瑟大學**（葡萄牙文：Universidade de São José）者，華夏之大學也，在澳門。西元一九九六年，澳門天主教府肇創，曰**澳門高等校際學院**（Instituto Inter-Universitário de Macau），葡萄牙天主教大學提攜之。兩千零九年，澳門區府特批更名聖若瑟大學。
泡利不相容原理

**泡利不相容原理**，又稱**泡利原理**或**不相容原理**，言兩同質之費氏微子，斷弗能同處一量子態。此誠探究原子、分子微賾之丕基也。

蓋電子者，費氏微子也。環原核之電子，皆各稟特異之量子之數，曰n,\ell,m_\ell,m_s是也。凡二電子，其所稟之數，必無全同者。

設若主n、角\ell、磁m_\ell三數皆同，則其自旋磁數m_s必異，且必相背而馳。是故同處一原子軌域之兩電子，其自旋之向，必相左焉。

夫微塵之屬，以自旋判之有二：曰費氏微子，曰玻氏微子。前者如夸克、電子、中微子等原基之微，其自旋皆半整數，若互易其位，則波動之函呈反對稱之容，故咸囿於鮑氏理中，而遵費狄二氏之計。後者如光子及玻愛凝聚之態，其自旋皆整數，具對稱之容，故超乎此理之外，獨循玻愛二氏之計。是以同質之玻氏微子，允可同處一量子之局而不相礙也。
賈南風

晉**惠賈皇后**諱**南風**，平陽人也，小名**峕**，父賈充。初，武帝欲為太子娶衛瓘女，元后納賈郭親黨之說，欲婚賈氏。帝曰：「衛公女有五可，賈公女有五不可。衛家種賢而多子，美而長白；賈家種妒而少子，醜而短黑。」元后固請，荀顗、荀勖並稱充女之賢，乃定婚。始欲聘后妹午，午年十二，小太子一歲，短小未勝衣。更娶南風，時年十五，大太子二歲。泰始八年二月辛卯，冊拜太子妃。妒忌多權詐，太子畏而惑之，嬪御罕有進幸者。

帝常疑太子不慧，且朝臣和嶠等多以為言，故欲試之。盡召東宮大小官屬，為設宴會，而密封疑事，使太子決之，停信待反。妃大懼，倩外人作答。答者多引古義。給使張泓曰：「太子不學。而答詔引義，必責作草主，更益譴負。不如直以意對。」妃大喜，語泓：「便為我好答，富貴與汝共之。」泓素有小才，具草，令太子自寫。帝省之，甚悅。先示太子少傅衛瓘，瓘大踧踖，眾人乃知瓘先有毀言，殿上皆稱萬歲。充密遣語妃云：「衛瓘老奴，幾破汝家。」

妃性酷虐，嘗手殺數人。或以戟擲孕妾，子隨刃墮地。帝聞之，大怒，已修金墉城，將廢之。充華趙粲從容言曰：「賈妃年少，妒是婦人之情耳，長自當差。願陛下察之。」其後楊珧亦為之言曰：「陛下忘賈公閭耶？」荀勖深救之，故得不廢。惠帝即位，立為皇后，生河東、臨海、始平公主、哀獻皇女。

后暴戾日甚，侍中賈模，后之族兄；右衛郭彰，后之從舅，並以才望居位。與楚王瑋、東安公繇分掌朝政。后母廣城君養孫賈謐干預國事，權侔人主。繇密欲廢后，賈氏憚之。及太宰亮、衛瓘等表繇徙帶方，奪楚王中候，后知瑋怨之，乃使帝作密詔令瑋誅瓘、亮，以報宿憾。模知后凶暴，恐禍及己，乃與裴頠、王衍謀廢之，衍悔而謀寢。

后遂荒淫放恣，與太醫令程據等亂彰內外。洛南有盜尉部小吏，端麗美容止，既給冢役，忽有非常衣服，眾咸疑其竊盜，尉嫌而辯之。賈后疏親欲求盜物，往聽對辭。小吏云：「先行逢一老嫗，說家有疾病，師卜云宜得城南少年厭之，欲暫相煩，必有重報。於是隨去，上車下帷，內簏箱中，行可十餘里，過六七門限，開簏箱，忽見樓闕好屋。問此是何處，云是天上，即以香湯見浴，好衣美食將入。見一婦人，年可三十五六，短形青黑色，眉後有疵。見留數夕，共寢歡宴，臨出贈此眾物。」聽者聞其形狀，知是賈后，慚笑而去，尉亦解意。時他人入者多死，惟此小吏，以后愛之，得全而出。及河東公主有疾，師巫以為宜施寬令，乃稱詔大赦天下。

初，后詐有身，內稿物為產具，遂取妹夫韓壽子慰祖養之，託諒闇所生，故弗顯。遂謀廢太子，以所養代立。時洛中謠曰：「南風烈烈吹黃沙，遙望魯國鬱嵯峨，前至三月滅汝家。」后母廣城君以后無子，甚敬重愍懷，每勸厲后，使加慈愛。賈謐恃貴驕縱，不能推崇太子，廣城君恒切責之。及廣城君病篤，占術謂不宜封廣城，乃改封宜城。后出侍疾十餘日，太子常往宜城第，將醫出入，恂恂盡禮。宜城臨終執后手，令盡意于太子，言甚切至。又曰：「趙粲及午必亂汝事，吾死後，勿復聽入，深憶吾言。」后不能遵之，遂專制天下，威服內外。更與粲、午專為姦謀，誣害太子，眾惡彰著。初，誅楊駿及汝南王亮、太保衛瓘、楚王瑋等，皆臨機專斷，宦人董猛參預其事。猛，武帝時為寺人監，侍東宮，得親信于后，預誅楊駿，封武安侯，猛三兄皆為亭侯，天下咸怨。

及太子廢黜，趙王倫、孫秀等因眾怨謀欲廢后。后數遣宮婢微服於人間視聽，其謀頗泄。后甚懼，遂害太子，以絕眾望。趙王倫乃率兵入宮，使翊軍校尉齊王冏入殿廢后。后與冏母有隙，故倫使之。后驚曰：「卿何為來！」冏曰：「有詔收后。」后曰：「詔當從我出，何詔也？」后至上閤，遙呼惠帝曰：「陛下有婦，使人廢之，亦行自廢。」又問冏曰：「起事者誰？」冏曰：「梁、趙。」后曰：「繫狗當繫頸，今反繫其尾，何得不然！」至宮西，見謐尸，再舉聲而哭遽止。倫乃矯詔遣尚書劉弘等持節齎金屑酒賜后死。后在位十一年。趙粲、賈午、韓壽、董猛等皆伏誅。
## 據
*《晉書》卷三十一
分類:晉列傳
始祖明懿皇后

始祖明懿皇后，金朝完顏部人。年六十餘嫁始祖。天會十五年追諡。

## 據

*《金史》
** 《金史》繁體全文
** 《金史》簡體全文
* 陳學霖：〈《壬辰雜編》與《金史》史源 〉。
張柬之

**張柬之**，字**孟將**，襄州襄陽人。少涉經史，補太學生。祭酒令狐德棻異其才，便以王佐期之。中進士第，始調清源丞。永昌元年，以賢良召，時年七十餘矣。對策者千餘，柬之為第一。授監察御史，遷鳳閣舍人。時突厥默啜有女請和親，武後欲令武延秀娶之。柬之奏：「古無天子取夷狄女者。」忤旨，出為合、蜀二州刺史。

故事，歲以兵五百戍姚州，地險瘴，到屯輒死。柬之論其弊曰：「臣按姚州，古哀牢國，域土荒外，山岨水深。漢世未與中國通，唐蒙開夜郎、滇笮，而哀牢不附。東漢光武末，始請內屬，置永昌郡統之。賦其鹽布氈罽以利中土。其國西大秦，南交趾，奇珍之貢不闕。劉備據蜀，甲兵不充，諸葛亮五月度瀘，收其產入以益軍，使張伯岐選取勁兵，以增武備。故《蜀志》稱亮南征後，國以富饒。此前世置郡，以其利之也。今鹽布之稅不供，珍奇之貢不入，戈戟之用不實於戎行，賨貨之資不輸於大國。而空竭府庫，驅率平人，受役蠻夷，肝腦塗地。臣竊為陛下惜之。昔漢歷博南山，涉蘭倉水，更置博南、哀牢二縣。蜀人愁苦，行者作歌曰：「歷博南，越蘭津，度蘭倉，為他人。」蓋譏其貪珍奇之利，而為蠻夷所驅役也。漢獲其利，人且怨歌。今減耗國儲，費調日引，使陛下赤子身膏野草，骸骨不歸，老母幼子哀號望祭於千里之外。朝廷無絲發利，而百姓蒙終身之酷，臣竊為國家痛之。

往諸葛亮破南中，即用渠率統之，不置漢官，不留戍兵。言置官留兵有三不易：置官必夷漢雜居，猜嫌將起；留兵轉糧，為患滋重；後忽反叛，勞費必甚。故粗設綱紀，自然久定。臣謂亮之策，誠盡羈縻蠻夷之要。今姚州官屬，即無固邊厭寇之心，又無亮且縱且擒之伎。唯詭謀狡算，恣情割剝；扇動酋渠，遣成朋常：折支諂笑，取媚蠻夷，拜跪趨伏，無復為恥；提挈子弟，嘯引兇愚，聚會蒲博，一擲累萬。凡逋逃亡命在彼州者，戶贏二千，專事剽奪。且姚州本龍朔中武陵主簿石子仁奏置，其後長史李孝讓、辛文協死於群蠻，詔遣郎將趙武貴討擊，兵無噍類，又以將軍李義總繼往，而郎將劉惠基戰死，其州遂廢。臣竊以亮有三不易，其言卒驗。

垂拱中，蠻郎將王善寶、昆州刺史爨乾福復請置州，言課稅自支，不旁取於蜀。及置，州掾李棱為蠻所殺。延載中，司馬成琛更置瀘南七鎮，戍以蜀兵，蜀始擾矣。且姚府總管五十七州間，皆巨猾遊客。國家設官，所以正俗防奸，而無恥之吏，敗謬至此。今劫害未止，恐驚擾之禍日滋。宜罷姚州，隸巂府，歲時朝覲同蕃國；廢瀘南諸鎮，而設關瀘北，非命使，不許交通；增巂屯兵，擇清良吏以統之。臣愚以為便。」疏奏不納。俄為荊州大都督府長史。

長安中，武後謂狄仁傑曰：「安得一奇士用之？」仁傑曰：「陛下求文章資歷，今宰相李嶠、蘇味道足矣。豈文士齷齪，不足與成天下務哉？」後曰「然。」仁傑曰：荊州長史張柬之雖老，宰相材也。用之必盡節於國。」即召為洛州司馬。它日又求人，仁傑曰：「臣嘗薦張柬之，未用也。」後曰：「遷之矣。」曰：「臣薦宰相而為司馬，非用也。」乃授司刑少卿，遷秋官侍郎。後姚崇為靈武軍使，將行，後詔舉外司可為相者，崇曰：「張柬之沈厚有謀，能斷大事，其人老，惟亟用之。」即日召見，拜同鳳閣鸞臺平章事，進鳳閣侍郎。

誅二張也，柬之首發其謀。以功擢天官尚書、同鳳閣鸞臺三品、漢陽郡公，實封五百戶。不半歲，以漢陽郡王加特進，罷政事。柬之既失權，願還襄州養疾，乃授襄州刺史。中宗為賦詩祖道，又詔群臣餞定鼎門外。至州，持下以法，雖親舊無所縱貸，會漢水漲嚙城郭，柬之因壘為堤，以遏湍怒，闔境賴之。又墾辭王爵，不許。俄及貶，又流瀧州，憂憤卒，年八十二。景雲元年，贈中書令，謚曰**文貞**，授一子官。柬之剛直不傅會，然邃於學，論次書數十篇。

分類:唐列傳
成瑞龍

**成瑞龍**者，廣東連州人也。性倔強，好鬥毆，早除學籍，竟日與浪蕩子爲伍。及冠，屢犯事。

甲戌，瑞龍偕蘭啓榮、成海芳、成勝執南海海鮮伍掌櫃，凡三口。約以二十萬爲贖。乃使啓榮隨伍掌櫃取錢，瑞龍先行，勝及海芳控母子，期期士垛。既而啓榮攜錢至。移時海芳亦至，曰勝成擒。瑞龍約海芳同出奔，海芳雲別有去處，乃與海芳四萬錢，各亡命天涯。事既久，瑞龍自邸報知海芳以拒捕見斃。

越明年，瑞龍、啓榮亡桂林，恣肆享樂。金既耗盡，又入宅執房地產李掌櫃。啓榮以刀抵胸，及按倒，但覺李掌櫃無力，喘粗氣，口不能言。及俯視，已垂死，以啓榮用力故，刀已入其胸矣。乃拾囊篋而去，及走，復刺數刀。開囊篋，僅得一金鍊及十萬日元。

瑞龍與啓榮先奔湖南株州，竊殺李生三口。復奔浙江湖州，竊殺沈生、傷一人。又奔杭州。迨風氣一過，復返桂林。丁丑三月，啓榮之北海。未幾，還。獻槍一支及子彈數發，曰殺警察所得，瑞龍大喜，膽亦壯。

瑞龍、啓榮嘗於肇慶劫殺一男，無獲。以成勝、海芳事怨伍掌櫃，欲報仇。五月至佛山，遇二警查證，一曰姜明華，一曰鄧勇堅。瑞龍乘隙斃二警，旋奔入廢墟，易服挑籮筐以出，得脫身。啓榮則奔南昌，逾二日成擒。

瑞龍復還桂林。當是時，美國總統克林頓欲訪桂林，桂林全城戒嚴，軍警數千武裝以搜。端午，瑞龍乘三輪過街，覺有監者，乃撫槍於右側褲囊。既至市場，有巡捕乘車先至，乃大嚷：“勿動！吾等乃巡捕！”瑞龍不語，忽轉身連開數槍，巡捕亦開槍，羣衆四散奔逃！瑞龍疾走入巷，副都頭白華恩迫近，瑞龍乃於巷中殺之，旋奔永州。圍捕一月，徒無功也。

六月，刑部發海捕文書，令天下轉運司合力緝拿瑞龍。

瑞龍潛伏凡半年，戊寅，至渝州。時歲盡。瑞龍竊錢，遇一巡捕查證，且呼同類。瑞龍開槍，中其頭，復開一槍，時有同類至，執瑞龍。巡捕意在奪槍，瑞龍乘隙脫衣而逃。

瑞龍又竄於江西信豐。欲竊客棧，從其側幼兒園以入。既入屋內，適有人敲門，瑞龍閉門不應，其人旋去。瑞龍知不可久留，急出門，適會一少女，質瑞龍爲竊者。瑞龍怒，掐其頸入屋，姦殺之。

庚辰夏，瑞龍識同道“小九一”，與之入室行竊。既至，見母子正熟睡。小九一翻櫃出聲，婦驚醒。瑞龍疾掐其頸，婦甚悍，咬其指。小九一捅一刀，掰其嘴，瑞龍始得脫指，合力殺婦。其子大哭，小九一併誅之。

甲申，瑞龍與“小南雄”自江西龍南竊得鉅款，欲返南康。既登班車，適會二巡查。瑞龍乘其不備，突以刀刺一役，仆地；另一役與鬥，傷其臂。瑞龍下車欲逃，傷臂役以磚頭擊瑞龍，中後腦，瑞龍仆地。及醒，已至局裏。

既審訊，瑞龍曰名周全，乃孤兒，無住址。當是時，舉國未聯網，一地犯罪流竄別處，是以不知。乃判瑞龍七載。瑞龍表現佳，獲減刑，當於丁亥秋冬出獄。以獄役未使先期出獄，乃毆之，由是羈押延長。是時，刑部公文至，乃知周全即瑞龍也。旋轉廣東佛山。越二年，成氏伏誅。
陳奇瑜

**陳奇瑜**，字玉鉉，保德州人。萬曆四十四年進士。除洛陽知縣。天啟二年，擢禮科給事中。楊漣劾魏忠賢，奇瑜亦抗疏力詆。六年春，由戶科左給事中出為陜西副使，遷右參政，分守南陽。

崇禎改元，加按察使職，尋歷陜西左右布政使。五年，擢右僉都御史，代張福臻巡撫延綏。時大盜神一魁、不沾泥等已殲，而余黨猶眾。歲大凶，民多從賊。明年五月，奇瑜上疏，極言鄜、延達鎮城千餘里饑荒盜賊狀，詔免延安、慶陽田租。奇瑜乃遣副將盧文善討斬截山虎、柳盜跖、金翅鵬等。尋遣遊擊常懷德斬薛仁貴，參政戴君恩斬一條龍、金剛鉆、開山鷂、黑煞神、人中虎、五閻王、馬上飛，都司賀思賢斬王登槐，巡檢羅聖楚斬馬紅狼、滿天飛，參政張伯鯨斬滿鵝，擒黃參耀、隔溝飛，守備閻士衡斬張聰、樊登科、樊計榮、一塊鐵、青背狼、穿山甲、老將軍、二將軍、滿天星、上山虎，把總白士祥斬掃地虎，守備郭金城斬扒地虎、括天飛，守備郭太斬跳山虎、新來將、就地滾、小黃鶯、房日兔，遊擊羅世勛斬賈總管、逼上天、小紅旗，他將斬草上飛、一隻虎、一翅飛、雲裏手、四天王、薛紅旗、獨尾狼，諸渠魁略盡。奇瑜乃上疏曰：「流寇作難，始於歲饑，而成於元凶之煽誘，致兩郡三路皆盜藪。今未頓一兵，未絕一弦，擒斬頭目百七十七人，及其黨千有奇。頭目既除，余黨自散，向之斬木揭竿者，今且荷鋤負耒矣。」帝嘉之，令錄有功將士以聞。

延綏群賊多解，獨鉆天哨、開山斧據永寧關。永寧在鎮城東，前阻山，下臨黃河，數年不下。奇瑜謂是不可以力取，乃陰簡銳士，陽言總制檄發兵，令賀人龍將之而西，身為後勁，直抵延川。俄策馬東，曰：「視吾馬首所向。」潛師疾走入山，賊不虞大兵至，驚潰。焚其巢，斬首千六百有奇，二賊俱馘。分兵擊斬金翅鵬、一座城，獲首五百五十。延水群盜盡平，奇瑜威名著關陜。於是群盜盡萃於山西，流突河北、畿南。冬冰堅，從澠池渡，躪河南、湖廣，窺四川。

明年，廷議諸鎮撫事權不一，宜設大臣統之，多推薦洪承疇。以承疇方督三邊，不可易，乃擢奇瑜兵部右侍郎兼右僉都御史，總督陜西、山西、河南、湖廣、四川軍務，專辦流賊。奇瑜檄諸將會兵陜州。先是，老回回、過天星、滿天星、闖塌天、混世王五大營自楚入蜀，陷夔州。阻險，復走還楚，分為三：一犯均州，往河南；一犯鄖陽，往淅川；一犯金漆坪，渡河犯商南。奇瑜乃馳至均州，檄四巡撫會討。陜西練國事駐商南，遏其西北；鄖陽盧象昇駐房、竹，遏其西；河南元默駐盧氏，遏其東北；湖廣唐暉駐南漳，遏其東南。奇瑜乃偕象昇督將士由竹溪至平利之烏林關，十餘戰，斬賊千七百餘級。越七日，大破之乜家溝，斬千八十餘級，總兵鄧玘功為多。已，設伏蚋溪，連戰，斬三百餘級。至獅子山，斬七百二十餘級。別將楊化麟、楊世恩、周任鳳、楊正芳等分道擊殺賊，擒其魁闖王、翻山虎等。

奇瑜上言：「楚中屢捷，一時大盜幾盡，其竄伏深山者，臣督鄉兵為向道，無穴不搜，楚中漸有寧宇。」帝嘉勞之。乃督副將劉遷等搜竹溪、平利賊，追至五狼河，擒其魁十二人。遣參將賀人龍等追八晝夜至紫陽，賊死者萬餘人。

先是，賊入蜀，復自蜀入秦，由陽平關奔鞏昌，承疇禦之秦州。賊遂越兩當，襲破鳳縣，分為二：一向漢中，取間道犯城固、洋縣；一由鳳縣奔寶雞、汧陽。於是賊在平利、洵陽間者數萬，自四川入西鄉者二三萬。犯城固、洋縣者，又東下石泉、漢陰，會漢、興，窺商、雒。當是時，奇瑜以湖廣賊盡，鼓行而西，謂賊不足平也。乃遣遊擊唐通防漢中，以護藩封；遣參將賀人龍、劉遷、夏鎬扼略陽、沔縣，防賊西遁；遣副將楊正芳、余世任扼褒城，防賊北遁；自督副將楊化麟、柳國鎮等駐洋縣，防賊東遁；又檄練國事、盧象昇、元默各守要害，截賊奔逸。

賊見官軍四集，大懼，悉遁入興安之車廂峽，諸渠魁李自成、張獻忠等咸在焉。峽四山巉立，中亙四十里，易入難出。賊誤入其中，山上居民下石擊，或投以炬火，山口累石塞，路絕，無所得食，困甚。又大雨二旬，弓矢盡脫，馬乏芻，死者過半。當是時，官軍蹙之，可盡殲，自成等見勢絀，用其黨顧君恩謀以重寶賄奇瑜左右及諸將帥，偽請降。奇瑜無大計，遽許之，先後籍三萬六千餘人，悉勞遣歸農。每百人以安撫官一護之，檄所過州縣具糗糧傳送，諸將無邀撓撫事。諸賊未大創，降非實也，既出棧道，遂不受約束，盡殺安撫官五十餘人，攻掠諸州縣，關中大震。

奇瑜悔失計，乃委罪他人以自解。賊初叛，猝至鳳翔，誘開城，守城知其詐，紿以縋城上，殺其先登者三十六人，余噪而去。其犯寶雞，亦為知縣李嘉彥所挫。奇瑜遂劾嘉彥及鳳翔鄉官孫鵬等撓撫局，撫按官亦異心。帝怒，切責撫按，逮嘉彥、鵬及士民五十餘人。奇瑜又請敕陜西、鄖陽、湖廣、河南、山西五巡撫各守要害，有失則治諸臣罪，冀以分己過。又委罪巡撫練國事，國事亦被逮。給事中顧國寶劾奇瑜誤封疆，詔解任候勘。御史傅永淳復劾奇瑜解隴州圍報首功不實，詔除名，錦衣官逮訊。九年六月謫戍邊。

初，奇瑜官南陽，唐王殺其世子，欲並廢世子子聿鍵。賴奇瑜力，聿鍵得為世孫。後聿鍵自立於閩，召奇瑜為東閣大學士。道遠，未聞命，卒於家。

元默，字中象，靜海人。萬曆四十七年進士。除懷慶推官，擢吏科給事中。魏忠賢焰方熾，以鄉里欲招致之，默謝不可。言路承忠賢意，劾罷歸。

崇禎初，復官，歷遷太常卿。六年春，以僉都御史巡撫河南。流賊由均州犯河內，默率左良玉、湯九州、李卑、鄧玘兵待境上；復率九州乘雪夜薄吳城賊營，大破之。嵩、雒以北名城數十，賊避勿敢攻。奇瑜既失李自成於車箱峽，默自汝州移駐盧氏，檄良玉、九州各陳兵守要害，得稍寧者數月。當是時，賊勢張，良玉等承督師檄，守備尚固。默率諸將斬獲多，賊多趨秦、楚境。已，分為三，自潁州犯鳳陽皇陵，中州所在告急。八年夏，默被逮去。久之，得釋歸，八年卒。
耿仲明

**耿仲明**，字云台，遼東人。初事明總兵毛文龍，文龍死，走登州依巡撫孫元化，皆與孔有德俱，元化以仲明為中軍參將。時總兵黃龍鎮皮島，所部有李梅者，仲明黨也，通洋。事覺，龍系之獄。仲明弟都司仲裕在龍軍，率部卒假索餉名，圍龍廨，擁之至演武場，折股去耳鼻，將殺之，諸將為救免。龍乃執殺仲裕，疏請罪仲明。元化劾龍蝕餉致兵譁。明莊烈帝命充為事官，而覈仲明主使狀。會有德已叛，還攻登州，仲明遂糾諸將同籍遼東者為內應。城陷，推有德為帥，受署置，稱總兵官。天津裨將孫應龍自誇與仲明兄弟善，能令縛有德以降。巡撫鄭宗周使將二千人自海道往。仲明偽為有德首，紿之開水城，延使入，猝斬之，殲其眾，得巨艦，以為舟師。明師攻登州急，天聰七年五月，從有德來降，上禮遇優異，授以總兵官，號其兵曰天祐兵。語並詳有德傳。

仲明侵漁所部，所部愬於有德。有德因劾仲明，仲明引咎，請以所部赴愬者移屬有德。上敕獎有德，令善撫之；亦諭仲明善撫部下，毋念舊惡。即日並召入宮賜宴。越數日，又使賜羊酒，且諭之曰：「朕聞諸漢官從爾等教場角射，設筵饗爾等，意爾等必欲相酬報。爾等去家遠，可即以此羊酒藉教場為答宴也。」旋命與有德同駐遼陽。崇德元年，封仲明懷順王。上屢出師伐明，討朝鮮，仲明皆從。七年八月，命隸正黃旗。九月，所部甲喇額真石明雄訐仲明匿所獲松山、杏山人戶；有逃人被法，仲明為收葬設祭；复妄殺無辜：鞫實，罰仲明白金千兩。八年十一月，甲喇額真宋國輔、潘孝及明雄謀殺仲明，仲明以聞，鞫實，斬國輔等，籍其家畀仲明。順治初，從睿親王多爾袞入關，復從豫親王多鐸西討李自成，移師定江南。三年，有德為平南大將軍，帥師南征，仲明等以所部從。與明將楊國棟戰於牛皮灘，大破之；克衡州、祁陽、武岡諸郡縣；獲明將郭肇基。皆仲明功也。六年，改封靖南王，賜金冊金印。

仲明自降後，屢出征伐，恆與有德俱，未嘗獨將。是歲始與有德分道出師，有德徵廣西，仲明與尚可喜徵廣東。仲明將舊兵二千五百、新增兵七千五百，合為萬人，以徐得功為左翼總兵，連得成為右翼總兵。師既行，刑部奏論仲明部下梅勒章京陳紹宗等縱部卒匿逃人，罪當死。上因諭仲明，察隨徵將士攜逃人以往者，械歸毋隱。仲明察得三百餘人械歸，上疏請罪，吏議當奪爵，上命寬之，紹宗等亦貸死。仲明未聞命，十一月次吉安，自經死。

子繼茂，順治初授世職昂邦章京。仲明死，繼茂在軍中，代領其眾，請襲爵，睿親王方攝政，持不可。繼茂從可喜俱南，定廣東諸郡縣。語見可喜傳。八年，世祖親政，繼茂嗣為王。九年，李定國陷桂林，孔有德死事。上聞報，命定遠大將軍敬謹親王尼堪自湖南移師赴之，敕可喜、繼茂俟尼堪至，合軍進攻，而繼茂先已與可喜遣兵赴援，复梧州及旁近諸郡。十年，潮州總兵郝尚久據城叛，繼茂與靖南將軍喀喀木、總兵吳六奇合軍討之，圍城踰月，城將王立功為內應，樹雲梯以登，尚久入井死，餘賊盡殲。潮州及饒平、揭陽、澄海、普寧諸縣悉平。十一年二月，命內翰林秘書院學士郎廷佐齎敕慰勞，賜白金三千，分賚將士。是歲李定國徇高、雷、廉三府，進犯新會。繼茂、可喜與靖南將軍珠瑪喇合軍進擊，再戰皆捷。定國還據南寧，復出攻橫州，繼茂自梧州帥師赴之，解橫州圍。進攻南寧，定國走安隆，獲明將李先芳，斬裨將杜紀等。十三年，賜敕紀功，增籓俸歲千金。

初，繼茂與可喜攻下廣州，怒其民力守，盡殲其丁壯。即城中駐兵牧馬。營靖南、平南二籓府，東西相望，繼茂尤汰侈，廣徵材木，採石高要七星岩，工役無藝；复創設市井私稅：民咸苦之。廣東左布政使胡章自山東赴官，途中上疏，言：「臣聞靖南王耿繼茂、平南王尚可喜所部將士，掠辱士紳婦女，佔居布政使官廨，並擅署置官吏。臣思古封建之制，天子使吏治其國而納其貢稅焉，不得暴彼民也。二王以功受封，宜仰體聖明憂民至意，以安百姓，乃所為如是，臣安敢畏威緘默？乞敕二王還官廨，釋俘虜。」繼茂奏辯，可喜亦有疏自白，章坐誣論絞，上命貸死奪官。逾年，高要知縣楊雍建內遷給事中，疏陳廣東濫役、私稅諸大害，謂：「一省不堪兩籓，請量移他省。」朝議令繼茂移鎮桂林，未行。十六年三月，上命移四川。十七年七月，改命移福建。

時明將鄭成功據金門，窺伺閩、浙，繼茂既移鎮，與總督李率泰協謀征剿。康熙元年，成功死，子錦代領其軍。上命繼茂相機剿撫，繼茂疏報：「自順治十八年訖元年，招降將吏二百九十、兵四千三百三十四、家口四百六十七。」其後成功弟世襲、兄子纘緒及所置都督鄭賡先後出降，復得將吏七百有奇、兵七千六百有奇。二年十月，繼茂與率泰督兵渡海克廈門，水師提督施琅以荷蘭夾板船來會，乘勝取浯嶼、金門二島。錦與其將周全斌等走銅山，復入犯雲霄、陸鼇諸衛，總兵王進功與戰，大破之。三年三月，繼茂復與率泰及海澄公黃梧合軍，自八尺門出海克銅山，錦以數十舟走台灣。捷聞，上嘉其功，復增歲俸千金。十年正月，疏陳疾劇，乞以長子精忠代治籓政，上允其請。五月，卒，諡忠敏。耿精忠嗣為王。
京士柏

**京士柏**，位香港九龍，屬油尖旺區。

## 車馬
要道：
*衛理道
*衛理徑
*京士柏道
*京士柏山道
*伊利沙伯醫院路
*南丁格爾路
*真義里
*窩打老道
*加士居道
*公主道

義輿：
*九巴、新巴、城巴、越海廂車、逾界廂車、夜行義駕
*綠御車
*綠夜行義駕
*紅義駕
尚之信

**尚之信**，平南王可喜子。順治中，可喜遣入侍，世祖以可喜功多，令之信秩視公爵。康熙十年，聖祖允可喜請，令之信佐軍事。之信酗酒嗜殺，可喜老病，營別宅以居，號令自擅。十二年，可喜用其客金光策，上疏請以二佐領歸老海城，而以之信襲爵留鎮。

光，浙江義烏人，佐可喜久，以捕佛山亂民江鵬翥功，授鴻臚寺卿銜。屢以之信暴戾狀告可喜，為可喜謀，冀得見上自陳。上以可喜疏下部議，令並移所部，遣尚書梁清標如廣東料理。三桂反，命可喜仍留鎮，召清標還。總兵劉進忠以潮州叛，可喜遣次子之孝率兵討之。上授之孝平南大將軍，而命之信以討寇將軍銜協謀征剿。鄭錦遣兵助進忠。總兵祖澤清復以高州叛，孫延齡將馬雄引三桂將董重民、李廷棟、王弘勳等陷雷、廉二郡。之孝退保惠州。十五年春，可喜病益劇，之信代治事。三桂招可喜籓下水師副將趙天元、總兵孫楷宗相繼叛，之信遂降三桂，遣兵守可喜籓府，戒毋白事，殺光以徇。罷之孝兵，使侍可喜，可喜以憂憤卒。
三桂授之信招討大將軍、輔德公，旋進號輔德親王，而以重民為兩廣總督，駐肇慶。謝厥扶者，以繒船數百附馬雄。天元之叛，厥扶實誘之。三桂亦授以將軍，使與重民水陸相援應，屢檄之信出兵。之信賂以庫金十萬，乃不復相促迫。
之信旋遣使詣喇布軍，具疏請立功贖罪，上敕慰諭之。十六年，之信复疏請敕趣喇布軍入廣東。之信密嗾重民所部兵噪索餉，乘間擒重民，擊敗厥扶，走入海。乃遣副都統尚之瑛迎師，疏言闔屬歸正，並請敘籓下總兵王國棟、長史李天植等襄贊功。時方多故，而可喜有大勳，上優容之，命之信襲平南親王，國棟等復舊職。之信使入貢，上諭曰：「昔爾先人在時，屢獻方物。比年事變，信使弗通。每念爾先人忠貞不二，為國忘家，朕甚愍焉！王克承先志，遣使遠來，朕見物輒念爾先人。王其安輯粵東，以繼爾先人未盡之志。貢獻細務，勞人費事，今當暫止。」

是年秋，三桂遣其從孫世琮據廣西，巡撫傅弘烈率師討之，复梧州、潯州，規取桂林，之信令總兵尚從志以三千人從。上令之信自韶州進取宜章、郴州、永州，之信不赴。將軍莽依圖攻韶州，擊敗三桂將馬寶、胡國柱等。上命之信移師梧州，又不赴。十七年春，上以莽依圖深入廣西，命之信策應。之信仍以高、雷、廉三郡初定，疏請留鎮省城。上乃命發兵應莽依圖，之信遣國棟率兵赴宜章。及三桂死，之信乃請自進廣西，命為奮武大將軍，從師並進。十八年，天元出降，之信疏請誅之。師進次橫州，自言病作，遽還。上命以所部從莽依圖並進，之信令籓下總兵時應運率以往。及莽依圖將攻桂林，留應運守南寧。三桂兵據武宣，之信又疏言海寇宜防，將召應運還。上复諭趣之，十九年春，之信乃自將攻武宣。

之信與之孝不相能，以之孝嘗典兵，不欲其居廣州，疏請遣還京師。之信殘暴猜忌，醉輒怒，執佩刀擊刺，又屢以鳴鏑射人。楷宗叛复降，上貸其罪，之信杖殺之。護衛張永祥為之信齎疏詣京師，上召見，授總兵。之信故阻抑，复屢辱以鞭箠。怒護衛張士選語忤，射之，殘其足，諸護衛皆不平。國棟與副都統尚之璋、總兵甯天祚密謀圖之信。巡撫金俊疏言：「之信兇殘暴虐，猶存異志。臣察其左右俱義憤不平，因密約都統王國棟等共酌機宜，之信旦夕就擒。乞敕議行誅，以為人臣懷二心者戒。」國棟亦上疏自述與俊、之璋、天祚合謀圖之信，又代之信母舒氏、胡氏疏言：「之信怙惡不悛，有不臣之心。恐禍延宗祀，乞上行誅。」上諭趣之信出師。

之信既赴武宣，永祥、士選詣京師告變。上遣侍郎宜昌阿以巡視海疆至潮州，諭將軍賚塔移師，並令總督金光祖、提督折爾肯、副都統金榜選、總兵班際盛傳詔逮之信。之信與光祖、榜選、際盛等攻克武宣，之信入城。光祖等屯城外，得國棟檄，合兵圍城，傳詔逮之信。之信就逮，還廣州，上疏自辨。上令削爵，逮詣京師。籓下兵駐廣西，訛言師至雲南，即分置城守，眾情恟懼。上命宜昌阿、賚塔宣敕慰諭。七月，宜昌阿將以之信赴京師。天植怒國棟發難，白之信母，與之信弟之節、之璜、之瑛召國棟議事，伏兵殺之。賚塔率兵捕治，天植自服造謀，之信不與聞。護衛田世雄言之信實使天植殺國棟。獄上，上命賜之信死，之節、之璜、之瑛、天植皆斬。舒氏、胡氏貸其罪，並毋籍沒。世雄以不先發，坐杖流。上复諭宜昌阿曰：「之信雖有罪，其妻子不可凌辱，當護還京師。」又令察罷之信諸虐政。所部十五佐領改隸漢軍，駐防廣州。

之信初叛，提督嚴自明附之。自明，明參將，降，從總督孟喬芳徵撫陝、甘，又擊張獻忠，破桂王，有功，授三等阿思哈尼哈番。之信遣攻南康，敗走南安，先之信降，授鑾儀使。病死。
耿精忠

耿精忠，靖南王繼茂子。順治中，繼茂遣入侍，世祖授以一等精奇尼哈番，尚肅親王豪格女，封和碩額駙。康熙十年，繼茂卒，襲爵。十二年，疏請撤籓，許之，遣侍郎陳一炳如福建料理。三桂反，命仍留鎮，召一炳還。三桂以書招精忠，精忠與籓下都統馬九玉，總兵曾養性、江元勳，參領白顯忠、徐文耀、王世瑜、王振邦、蔣得鋐等謀應三桂，獨九玉以為不可，養性等皆讚之。
十三年三月，發兵反，脅總督范承謨，不屈，執而幽之，並及其賓從眷屬。巡撫劉秉政降。精忠自稱總統兵馬大將軍。蓄髮，易衣冠。鑄錢曰「裕民通寶」。以養性、顯忠、元勳為將軍，分陷延平、邵武、福寧、建寧、汀州諸府。約三桂合兵入江西。嗾潮州總兵劉進忠擾廣東。又招鄭錦發兵取沿海郡縣為聲援。浙江總督李之芳聞亂，出駐衢州，遣副將王廷梅等四出禦戰。上命將軍賚塔出浙江，將軍希爾根出江西，削精忠爵，聲討。仍遣郎中周襄緒偕精忠護衛陳嘉猷齎敕招撫，精忠留之軍中。養性與林沖、徐尚朝、馮公輔、沙有祥等將萬餘人出仙霞關，陷江山、平陽，游擊司定猷縛總兵蔡朝佐，以城降。渡飛雲江，攻瑞安不下。移師攻溫州，總兵祖弘勳以城降。巡道陳丹赤、永嘉知縣馬閟死之。精忠授弘勳將軍，眾至十萬，陷樂清、天台、仙居、嵊縣，而寧海、象山、新昌、餘姚諸縣土寇競起。養性請於精忠官其渠，使屯大嵐山，擾紹興、寧波。破黃岩，總兵阿爾泰降。分兵犯金華，精忠與其將周列、王飛石、桑明等陷廣信、建昌、饒州。復合玉山、永豐土寇東犯常山，陷開化、壽昌、淳安、遂安諸縣。別遣兵攻徽州、婺源、祁門。
上令康親王杰書為奉命大將軍，貝子傅喇塔為寧海將軍，率師下浙江。又以岳樂、喇布兩軍為聲援。將軍賚塔師次衢州，養性自常山來犯，賚塔同之芳遣兵擊卻之。副將牟大寅戰常山，斬精忠將張宏。洪起元戰紹興，复嵊縣。鮑虎戰淳安，擒飛石、明，复壽昌、遂安。養性、尚朝等以五萬人攻金華，副都統瑪哈達、總兵陳世凱等與戰於木道山，斬二萬餘級，養性走天台。十四年，養性復以步騎數万攻金華，遣其將硃飛熊率舟師水陸並進，傅喇塔擊斬飛熊，養性退屯茂平嶺。巡道許弘勳擊破大嵐山土寇，斬其渠。傅喇塔督兵自間道出茂平嶺背，養性兵潰，复黃岩、樂清。養性走保溫州，傅喇塔督兵合圍。瑪哈達擊敗尚朝、公輔、有祥等，复處州。穆赫林擊敗林沖，复仙居。喇布以兵助將軍額楚定徽州、婺源、祁門。將軍希爾根亦復建昌、饒州。
岳樂師次南昌，諭精忠，精忠以謾書答之。上復遣其弟聚忠齎敕諭降，至衢州，精忠拒不納。精忠母周氏，阻精忠毋叛，精忠不聽，周氏憤死。精忠攻衢州，戰屢敗，以馬九玉為將軍，率兵屯江山，而鄭錦兵至，據泉、漳諸地，與精忠扌冓釁。尚可喜請援，上令喇布自江西下廣東。精忠遣其將邵連登等擾建昌，進攻撫州、贛州。三桂兵陷袁州、吉安，相犄角，阻師行。尚之信亦叛。
十五年春，傅喇塔自黃岩進攻溫州，力戰，屢破敵壘。養性憑江拒戰，累月未能薄城。上趣傑書自金華至衢州，下福建。八月，傑書與賚塔、之芳督兵擊九玉，戰於大溪灘，九玉敗走，克江山。招仙霞關守將金應虎降，遂入關，拔浦城。鄭錦兵侵興化，將及福州。精忠勢漸蹙，謀出降，先使人戕承謨及其客嵇永仁等。傑書師進次建陽，書諭降精忠，答書請宣詔赦罪。師復進，克建寧，次延平。精忠遣其子顯祚及襄緒、嘉猷出迎師。傑書使齎敕宣示，精忠乃出降，請從軍討錦自效。傑書以聞，詔复爵，以其弟昭忠為鎮平將軍，駐福州，命精忠從軍討錦。錦敗，還台灣。乃移師趨潮州，進忠出降，令精忠駐焉。養性在溫州，屢出戰，傅喇塔督兵擊破之。養性墮水，復入城困守，精忠降，亦降，仍為籓下總兵。
十六年，遣顯祚入侍，授散秩大臣。籓下參領徐鴻弼等使赴兵部具狀，訐精忠降後尚蓄逆謀，昭忠亦以鴻弼等狀聞，上留中未發。十七年，上令精忠還福州，以其祖及父之喪還葬。是秋，三桂死，傑書疏請誅精忠，上諭曰：「今廣西、湖南、四川俱定，賊黨引領冀歸正者不止千百。驟誅精忠，或致寒心。宜令自請來京，庶事皆寧貼。」十九年，精忠請入覲，上以九玉為總兵，轄籓下兵。昭忠、聚忠又疏劾精忠，上乃下鴻弼等狀，令法司按治，系精忠於獄。遣聚忠赴福州宣撫所部。是歲，之信以悖逆誅。二十年，雲南平。二十一年，法司具獄上，上諭廷臣欲寬之。大學士明珠奏精忠負恩謀反，罪浮於之信。乃與養性、顯忠、元勳、進忠、文耀、世瑜、振邦、得鋐並磔於市。顯祚、弘勳等皆斬。秉政逮詣京師，道死。
劉穆之

**劉穆之**字**道和**，小字**道人**，晉东莞莒人也，世居京口。

## 機緣
初為瑯琊府主簿，嘗夢與宋武帝泛海遇大風，驚俯視船下，見二白龍挾船。既而至一山，山峰聳秀，意甚悅。及武帝克京城，從何無忌求府主簿，無忌進穆之。帝曰：「吾亦識之。」即馳召焉。

時穆之聞京城有叫聲，晨出陌頭，屬與信會，直視不言者久之，反室壞布裳為褲往見帝，帝謂曰：「我始舉大義，須一軍吏甚急，誰堪其選？」穆之曰：「無見踰者。」帝笑曰：「卿能自屈，吾事濟矣。」即於坐受署。從平建鄴，諸大處分，皆倉卒立定，並穆之所建，遂動見諮詢。穆之亦竭節盡誠，無所遺隱。

## 謀主

時晉綱寬弛，威禁不行，盛族豪家，負勢陵縱；重以司馬元顯政令違舛，桓玄科條繁密。穆之斟酌時宜，隨方矯正，不盈旬日，風俗頓改。遷尚書祠部郎，復為府主簿、記室、錄事參軍，領堂邑太守。以平桓玄功，封西華縣五等子。及揚州刺史王謐薨，帝次應入輔。劉毅等不欲帝入，議以中領軍謝混為揚州，或欲令帝於丹徒領州，以內事付僕射孟昶。遣尚書右丞皮沈以二議諮帝。沈先與穆之言，穆之偽如廁，即密疏白帝，言沈語不可從。帝既見沈，且令出外，呼穆之問焉。穆之曰：「公今日豈得居謙，遂為守蕃將邪？劉、孟諸公俱起布衣，共立大義，事乃一時相推，非宿定臣主分也。力敵勢均，終相吞咀。揚州根本所系，不可假人。前授王謐，事出權道，今若復他授，便應受制於人。一失權柄，無由可得。公功高勳重，不可直置疑畏，便可入朝共盡同異。公至京邑，彼必不敢越公更授餘人。」帝從其言，由是入輔。

從廣固還拒盧循，常居幕中畫策。劉毅等疾之，每從容言其權重，帝愈信仗之。穆之外所聞見，大小必白，雖閭里言謔，皆一二以聞。帝每得人間委密消息以示聰明，皆由穆之。又愛賓遊，坐客恒滿，布林目以為視聽，故朝野同異，穆之莫不必知。雖親昵短長，皆陳奏無隱。人或譏之，穆之曰：「我蒙公恩，義無隱諱，此張遼所以告關羽欲叛也。」

帝舉止施為，穆之皆下節度，帝書素拙，穆之曰：「此雖小事，然宣佈四遠，願公小復留意。」帝既不能留意，又稟分有在，穆之乃曰：「公但縱筆為大字，一字徑尺無嫌。大既足有所包，其勢亦美。」帝從之，一紙不過六七字便滿。

## 匡輔
穆之凡所薦達，不納不止。常云：「我雖不及荀令君之舉善，然不舉不善。」穆之與朱齡石並便尺牘，嘗於武帝坐與齡石並答書，自旦至日中，穆之得百函，齡石得八十函，而穆之應對無廢。

遷中軍、太尉司馬，加丹陽尹。帝西討劉毅，以諸葛長人監留府，疑其難獨任，留穆之輔之。加建威將軍，置佐吏，配給實力。長人果有異謀，而猶豫不能發，屏人謂穆之曰：「悠悠之言，雲太尉與我不平，何以至此？」穆之曰：「公泝流遠伐，以老母弱子委節下，若一豪不盡，豈容若此。」長人意乃小安，穆之亦厚為之備。長人謂所親曰：「貧賤常思富貴，富貴必踐危機。今日思為丹徒布衣，不可得也。」帝還，長人伏誅。進前將軍。帝西伐司馬休之，中軍將軍道憐知留任，而事無大小，一決穆之。遷尚書右僕射，領選，將軍、尹如故。帝北伐，留世子為中軍將軍、監太尉留府。

轉穆之左僕射、領監軍中軍二府軍司，將軍、尹、領選如故，甲仗五十人入殿，入居東穆之內總朝政，外供軍旅，決斷如流，事無壅滯。賓客輻湊，求訴百端，內外諮稟，盈階滿室。目覽詞訟，手答箋書，耳行聽受，口並酬應，不相參涉，皆悉贍舉。又言談賞笑，彌日亙時，未嘗倦苦。裁有閒暇，手自寫書，尋覽篇章，校定墳籍。性奢豪，食必方丈，旦輒為十人饌，未嘗獨餐。每至食時，客止十人以還，帳下依常下食，以此為常。嘗白帝曰：「穆之家本貧賤，贍生多闕，叨忝以來，雖每存約損，而朝夕所須，微為過豐，此外無一豪負公。」

## 早逝

義熙十三年，卒。帝在長安，本欲頓駕關中，經略趙、魏，聞問驚慟，哀惋者數日。以根本虛，乃馳還彭城。以司馬徐羨之代管留台，而晉廷大事常決于穆之者，並悉北諮。穆之前軍府文武二萬人，以三千配羨之建威府，餘悉配世子中軍府，追贈穆之開府儀同三司。帝又表天子曰：「臣聞崇賢旌善，王教所先，念功簡勞，義深追遠。故司勳執策，在勤必記，德之休明，沒而彌著。故尚書左僕射、前將軍臣穆之，爰自布衣，協佐義始，內竭謀猷，外勤庶政，密勿軍國，心力俱盡。及登庸朝右，尹司京畿，敷贊百揆，翼新大猷。頃戎車遠役，居中作捍，撫寧之勳，實洽朝野，識量局致，棟幹之器也。方宣贊盛化，緝隆聖世，忠績未究，遠邇悼心。皇恩褒述，班同三事，榮哀既備，寵靈已泰。臣伏思尋，自義熙草創，艱患未弭，外虞既殷，內難亦薦，時屯世故，靡有寧歲。臣以寡乏，負荷國重，實賴穆之匡翼之益。豈唯讜言嘉謀，溢於人聽，若乃忠規密謨，潛慮帷幕，造膝詭辭，莫見其際。事隔於皇朝，功隱於視聽者，不可勝紀。所以陳力一紀，遂克有成，出征入輔，幸不辱命。微夫人之左右，未有寧濟其事者矣。履謙居寡，守之彌固，每議及封爵，輒深自抑絕。所以勳高當年，而茅土弗及，撫事永念，胡寧可昧。謂宜加贈正司，追甄土宇。俾忠貞之烈，不泯於身後，大賚所及，永旌于善人。臣契闊屯夷，旋觀終始，金蘭之分，義深情感，是以獻其乃懷，布之朝聽。」於是重贈侍中、司徒，封南昌縣侯。

及帝受晉禪，每歎憶之，曰：「穆之不死，當助我理天下。可謂『人之雲亡，邦國殄瘁。』」光祿大夫范泰對曰：「聖主在上，英彥滿朝，穆之雖功著艱難，未容便關興毀。」帝笑曰：「卿不聞驥騄乎，貴日致千里耳。」帝后復曰：「穆之死，人輕易我。」其見思如此。以佐命元勳追封南康郡公，諡曰**文宣**。

## 出典
*〔唐〕李延壽作《南史卷十五》

分類:晉列傳
分類:南朝列傳
童貫

**童貫**，少出李憲之門。性巧媚，自給事宮掖，即善策人主微指，先事順承。徽宗立，置明金局於杭，貫以供奉官主之，始與蔡京遊。京進，貫力也。京既相，贊策取青唐，因言貫嘗十使陝右，審五路事宜與諸將之能否為最悉，力薦之。合兵十萬，命王厚專閫寄，而貫用李憲故事監其軍。至湟川，適禁中火，帝下手劄，驛止貫毋西兵。貫發視，遽納鞾中。厚問故，貫曰：「上趣成功耳。」師竟出，復四州。擢景福殿使、襄州觀察使，內侍寄資轉兩使自茲始。

未幾，為熙河蘭湟、秦鳳路經略安撫制置使，累遷武康軍節度使。討溪哥臧征，復積石軍、洮州，加檢校司空。頗恃功驕恣，選置將吏，皆捷取中旨，不復關朝廷，寖咈京意。除開府儀同三司，京曰：「使相豈應授宦官？」不奉詔。

政和元年，進檢校太尉，使契丹。或言：「以宦官為上介，國無人乎？」帝曰：「契丹聞貫破羌，故欲見之，因使覘國，策之善者也。」使還，益展奮，廟謨兵柄皆屬焉。遂請進築夏國橫山，以太尉為陝西、河東、河北宣撫使。俄開府儀同三司，簽書樞密院河西北兩房。不三歲，領院事。更武信、武寧、護國、河東、山南東道、劍南、東川等九鎮、太傅、涇國公。時人稱蔡京為公相，因稱貫為媼相。

將秦、晉銳師深入河、隴，薄於蕭關古骨龍，謂可制夏人死命。遣大將劉法取朔方，法不可，貫逼之曰：「君在京師時，親授命於王所，自言必成功，今難之，何也？」法不得已出塞，遇伏而死。法，西州名將，既死，諸軍恟懼。貫隱其敗，以捷聞，百官入賀，皆切齒，然莫敢言。關右既困，夏人亦不能支，乃因遼人進誓表納款。使至，授以誓詔，辭不取，貫強館伴使固與之，還及境，棄諸道上。舊制，熟羌不授漢官，貫故引拔之，有至節度使者。弓箭手失其分地而使守新疆，禁卒逃亡不死而得改隸他籍，軍政盡壞。

政和元年，副鄭允中使於遼，得燕人馬植，歸薦諸朝，遂造平燕之謀，選健將勁卒，刻日發命。會方臘起睦州，勢甚張，改江、浙、淮南宣撫使，即以所聚兵帥諸將討平之。
反清零起事

**反清零起事**者，又曰**白紙革命**，壬寅虎年之大事變也。清零者，止疫之策，但行三年，民怨久積。時子月下旬，烏魯木齊火災，謂清零所致，民怨沸騰矣。滬、京市民、學生皆奮而抗之，星火遍九州。蓋六四天安門起事以降，華夏民變之最巨者也。

## 參
古斯塔夫·施特雷澤曼

**古斯塔夫·施特雷澤曼**者，德意志國人。生於西曆一八七八年五月十日，歿於一九二九年十月三日。性慧敏，曉庶政，長於縱橫。及仕魏瑪，拜外交部長，嘗以機變固德法邦交也。

分類:德國列傳
阿里斯蒂德·白里安

**阿里斯蒂德·白里安**者，法蘭西國人。生於西曆一八六二年三月二十八日，歿於一九三二年三月七日，為法蘭西共和國總理暨外交部長也。一九二六年，以締《洛迦諾之約》功獲諾貝爾和平獎。

分類:法國列傳
大衛·勞合喬治

thumb|200px|勞合喬治之像
**大衛·勞合喬治**者，英吉利國人。生於西曆一八六三年一月十七日，歿於一九四五年三月廿六日，乃自由黨之魁也。一九一六年，拜首相。當是時，歐戰已歷數載，海內凋敝。勞氏內修政理，外察大勢，合舉國之力終勝德師。一九一九年，使法國之巴黎與和平大會，訂《凡爾賽之約》。

分類:英國列傳
伍德羅·威爾遜

**伍德羅·威爾遜**，美利堅國弗吉尼亞州人。少聰慧，曉書史，及長，以學者入民主黨從政，為美利堅合眾國廿八任總統也。
喬瓦尼·喬利蒂

**喬瓦尼·喬利蒂**者，義大利國人。生於西曆一八四二年十月廿七日，歿於一九二八年七月十七日。喬氏為人威重，英毅有風采。凡五入而居首揆，柄政久，為義名宰相也。

分類:義大利列傳
西園寺公望

**西園寺公望**者，號**陶庵**，日本國人，隸公卿之清華家。生於嘉永二年十月廿三日，歿於昭和十五年十一月廿四日。嘗仕三朝，匡輔皇室，行憲政之常道，乃元老也。

分類:明治列傳
分類:大正列傳
分類:昭和列傳
托洛茨基

**列夫·托洛茨基**者，本名**列夫·達維多維奇·勃朗施坦**。俄羅斯國人，持共產主義之見，為革命家也。生於西曆一八七九年十一月七日，歿於一九四〇年八月廿一日。

分類:蘇聯世家
分類:基礎之文
中國共產黨中央委員會總書記

**中國共產黨中央委員會總書記**，略稱「**中共中央總書記**」，乃中華人民共和國之執政黨中共之首也。立於民國十四年之第四次全國代表大會，陳獨秀當選首任總書記。獨秀之後，有向忠發、王明、博古、張聞天。民國卅四年之中共七大以**中央委員會主席**代之，毛澤東任職終身。一九七六年九月，毛氏崩，華國鋒繼任黨主席，止文革，民曰「英明領袖」。國鋒為固權，倡「兩個凡是」，言必遵毛旨，守毛令，民有怨。一九七八年，鄧小平復職，與華內鬥。鄧氏倡「實踐」以抵「凡是」。十二月，中共召十一屆三中全會，議決以鄧代華領國政。一九八〇年，鄧氏權力日固，國鋒遂辭黨主席職，胡耀邦繼任。一九八二年中共十二大修黨章，取消黨主席，復設此位，耀邦為首任。耀邦之後，有趙紫陽、江澤民、胡錦濤、習近平也。自澤民始，總書記兼任國家主席、中央軍委主席也。
河內塔

**河內塔**，或作**漢諾塔**，乃數學問題，曰：越南國河內有寺，內有銀柱三，復有金盤六十四，套於其一。寺僧依律移盤，律有三：曰大者不疊於小，曰盤必移於柱間，曰凡移但一。倘諸盤盡移於一，則滅世將臨。問何以移。

解曰：以有盤之柱爲甲，餘者爲乙、丙。先移甲之頂盤於乙、次盤於丙。乃移乙之頂盤於丙；往復如是。移盤凡一千八百四十四京六千七百四十四兆零七百三十七億零九百五十五萬一千六百一十五乃成。

240px

## 據

分類:數學
中華民國國軍

**中華民國國軍**，略稱**國軍**，由總統總帥，而國防部管轄之。常設陸、海、空三軍。戰時則合海巡、警察諸司，共行戎事。

舊名**國民革命軍**。國府播莒以降，戍衛臺澎金馬，與中國人民解放軍隔海相峙。

國軍之盛，當在民國四十年代，兵員凡七十萬，未計美軍之協防者。是時軍容之壯，稱於一時。逮至八十年代，精實、精進、精粹，諸案厲行，大舉裁冗，兵額銳減，自六十萬之眾，僅存二十一萬五千。其東沙、南沙太平諸島之守備，亦交海巡司之。海巡雖非軍伍，然其間亦有軍士調派者。

迄於今日，國軍常備兵力凡十八萬九千餘。合諸生員、訓士、文吏、聘僱等，總額二十一萬五千。在籍後備之師，凡二百三十八萬。攷全球武備，列第二十二。八年內可動員之後備軍，則約三十八萬有奇：其中義務役三十一萬七千，志願役六萬七千。

初，國軍行徵兵之制，役期二載。軍官、士官多為募至，然亦考選大專之才為預備軍官、士官，訓畢，各授以少尉、下士之銜。後隨世易，役期遞減。至百有七年，改行募兵，義務役男僅受四月戎訓。教召之期，初為五日，後因臺海波瀾復起，增至旬日有四。

百十一年末，總統蔡總統英文頒令，以固國防，復一年之役。自百十三年始，徵九十四年所生之役男入伍。乃立主戰、守備、後備、民防四層之國防體系，而以義務役士卒，充實守備之師也。

## 歷史
攷國軍之史，其來有自。清末辛亥鼎革，四方黨人，復有新軍，皆脫滿清而獨立，共擁民國。

民國元年元月元日，南京臨時政府立為中央，乃收編各路義師，是為中華民國之軍。

方斯年也，清帝遜位，孫總理中山讓位於袁世凱，世凱麾下，亦相歸附。及選舉立憲，北洋政府遂掌邦國，其軍號「北洋」。

十四年，國民黨仿蘇俄之制，以黨建校，以校領軍，創設「國民革命軍」。初，於廣州立黃埔軍校，教練將士，使其效忠於黨。於是北伐、抗戰，以至內戰，則爲國府之股肱也。

至三十五年，國民大會制《憲》，其第十三章明定，全國陸海空軍，須超乎一己、地域、黨派，效忠國家，愛護人民。此則歸旄鉞於國家，以合普世之通義。翌年行憲，軍隊悉歸政府所轄，更名為「中華民國國軍」。三十七年五月二十日，總統始兼領三軍統帥。

## 戰役
* 北伐戰爭
* 討逆戰爭
* 剿匪戰爭
* 抗日戰爭
* 國共戰爭

## 兵力之變革

自民國四十五年至八十六年，國軍屢經變革，廢團改旅，力求精實。

至九十年，行精實案之初階。事竣，總兵力自六十萬裁至三十八萬餘，差異甚鉅。以海軍陸戰隊為例，員額由三萬九千減至一萬五千。

其後，復有精進、精粹兩案，相續而至，兵員一減，役期亦短。於時海巡署成立，始分軍警之責，而後備動員之制亦漸確立。

及至民國百十一年十二月廿七日，蔡總統英文頒令：自百十三年起，凡九十四年後出生之役男，役期恢復為一年。計至百十三年四月，受四月軍事訓練者，凡六萬九千五百餘；服一年之役者，凡九千一百餘。

## 軍種

### 陸軍

中華民國陸軍，肇建於民國十三年，歲在甲子。昔孫中山創陸軍軍官學校於廣州黃埔，是為建軍之始。

今者，戍守臺澎金馬，東沙、南沙諸島亦在其防。

平日從訓，戰時禦敵，聯合海、空兩師。軍容嚴整，階級分明。至若步兵、儀隊、軍樂之屬，官兵分科，各司其職，體制完備。念在精實，以爲干城。

### 海軍

清季練海軍，納西法，多為民國開國之用。辛亥舉義，官兵響應，改幟而為**民國海軍**。然民國初立，群雄割據，政令不一，海軍之權亦為所分，漸至陵夷。及抗戰軍興，艦艇幾近盡喪，海防洞開，國勢危殆。

戰後，國府勵精圖治，重整海軍。民國三十五年，設海軍軍官學校於上海。未幾，時局遽變，國府遷臺，學校亦隨之移駐左營至今。

#### 建制

國防部設海軍司令部，總司海軍庶務，掌規劃督導之責。其新募之兵，不論艦艇、陸戰隊，皆入海軍新兵訓練中心受訓。官兵或有調派至海巡署者，然其軍籍不變，與陸軍同。

#### 分科

海軍之分科，大分為二：曰艦隊，曰陸戰隊。

平時，艦隊主偵巡、運補、護航之事；陸戰隊則戍守要地。戰時，艦隊協陸、空之軍，聯合作戰；陸戰隊亦依軍令，遂行戰事。

其官兵階級，有戰鬥、戰鬥支援軍官，士官長，暨艦艇士官、士兵等。其專職分工，則有兵器、輪機、通信、航海、行政、補給諸科。

### 空軍

民國九年，孫總理中山於廣州大沙頭創立航空局。然軍閥割據，未久而瓦解。至十八年，黃埔軍校始設航空班。二十年，遷址杭州，擴充編制；翌年，立中央航空學校。

二十六年，抗戰伊始，日空軍突襲杭州。民國第四、五大隊迎擊，重創敵機，史稱「八一四空戰」。

三十九年，國府遷臺。空軍之責，在於巡弋領空，驅離來犯。其制無兵科之分，而依專長為別。官兵服制，有別陸海，其禮服領章，皆為三葉螺旋對翅之徽，以彰翱翔天際、保衛邦家之志。

#### 職司編制

國防部空軍司令部，總理空軍庶務，並督率全軍。下轄數司、室。

##### 空軍軍備

當今爲主力之戰機，多以民國七、八十年代，藉美國之技術所製；亦有購自美、法二國者。

### 憲兵

#### 肇建

民國三年，孫總理中山就任廣州，為警衛樞要、整肅軍紀，始設憲兵。

#### 立制

民國二十一年，國府頒行《憲兵勤務令》，法定其職；憲兵主理軍法，督察軍紀，兼掌軍、司法警察之務。軍政部復頒《憲兵服務章程》，自是制度確立，職掌分明。民國二十五年，創憲兵學校於南京。及政府遷臺，亦隨之復於臺北。

#### 建制與職掌

憲兵雖屬陸軍之科，然以其兼具警察之權，自有指揮之體系，故不隸陸軍總部所轄，而直屬國防部。

其職，在執行軍法、維護軍紀、協同警務、衛戍京畿與要塞。平時為治安之屏障，戰時作三軍之後援。其位任要，有若禁軍。近年國軍屢經變革，如精粹案者，嘗改司令部為指揮部，兵員亦有所裁減，然今員額復增，約有萬餘。

### 三軍通用之職

以下部曲，通用各軍，未可視爲獨自之兵種：若通信兵、政戰、軍法、軍醫、行政、財務云。

## 律法

* 《國防法》
* 《國防部組織法》
* 《國防部參謀本部處務規程》
* 《國防部政治作戰局處務規程》
* 《國防部軍備局處務規程》
* 《國防部軍醫局處務規程》
* 《國防部主計局處務規程》
* 《國防部全民防衛動員署組織法》
* 《全民防衛動員準備法》
* 《陸海空軍刑法》
* 《公務員懲戒法》
* 《妨害兵役治罪條例》
* 《軍事審判法》
* 《陸海空軍軍官士官服役條例》
* 《陸海空軍軍官士官任官條例》
* 《兵役法》
* 《軍人待遇條例》

## 誓詞
民國百有七年六月二十八日，頒行《陸海空軍軍官士官服役條例施行細則》。第六十三條所定，服軍官、士官役者，應行效忠宣誓，其誓詞如下：

余敬謹宣誓效忠中華民國，實行三民主義，遵守國家法令、捍衛國家，保護人民，服從長官命令，終身保守機密，克盡軍人天職，如違誓言，願受最嚴厲之處分，謹誓。

## 兵籍編號

往昔兵籍之編號，首冠以字，多取自《千字文》，以別軍種役期。其字凡有「天、地、玄、黃、宇、宙」，復有「金、馬」二字，專用於外島。其次序則「天、地、玄、黃、宇、宙、金、馬」。此制自民國八十八年後廢止，唯慈湖儀仗之衛士，仍沿用之，是為特例。

## 演習

漢光演習者，國軍年度之要務也，旨在演練拒敵登岸。其所擬之敵，恆為中國人民解放軍。

此演習始於民國七十三年，歲次甲子，時值<u>蔣</u>總統經國主政。初年演習，號曰「漢光一號」，由時任參謀總長、一級上將郝柏村督導之。自是而後，歲歲舉行，未嘗中輟，僅易其號次而已。

分類:中華民國書
西安事變

**西安事變**，亦稱**雙十二事變**。民國廿五年十二月十二日，東北軍首張學良協西北軍首楊虎城兵諫蔣中正於西安，迫其聯共抗日。
分類:中華民國紀事
徽州府

**徽州府**，明清两朝所置，以徽商聞名於世。民國元年廢府留縣，原領六縣直屬安徽省。民國卅八年，設徽州專區。一九八七年，中華人民共和國改徽州地區為黃山市。

分類:安徽省區劃
中蘇交惡

**中蘇交惡**，中華人民共和國與蘇聯之隙也。始於一九五六年蘇共二十大後兩國之論戰。西元一九六九年，兩國兵戎相見於珍寶島。終於一九八九年六四天安門之事前夕戈爾巴喬夫訪華。

分類:蘇聯紀事
分類:中華人民共和國外交
中南海

縮圖
**中南海**，地處北京西城區西長安街，毗連紫禁城，乃中國人民共和國諸首所居之地。

分類:北京市
汪道涵

縮圖
**汪道涵**，安徽嘉山人，民國四年誕。廿一年入上海交通大學，主修機械，然次年因入中共下獄，學業斷。廿六年春，入光華大學數理系，插班二年級。同年盧溝橋事變，道涵離校赴延安，次年入新四軍。二〇〇五年十二月廿四日卒於滬，享壽九十。

分類:安徽省列傳
市場制

計學所云**市場**之**制**者，
古者所云互市也。市易、貨殖，道任自繇，非政令所能強也。是與官榷異。其法：百工生產之具、金帛積貯之貲，悉委於民人。凡百興作，視盈虧而為進退，咸由私衷決之，官府弗能干也。民售其勞以致用，主計其功以生利。懋遷有無，通功易事，唯泉幣是從。諸肆並興，各務爭勝，以成競爭之勢。自西土拂特之制不守，此制遂推行海內，為天下通準。

## 辨名

此計政之制度，或名之以**資本**，或名之以**自由企業**。

## 撰德

### 明[[財產權|恒產]]

夫欲使市易流轉暢達，百物充仞，有司必先明定物主之權，使恒產有歸，法令可行。然所謂恒產者，不必盡拘於匹夫之私室；市易之法，亦非必以私有為大本也。故市井之間，或有合貲之局，或有官營之坊，皆得懋遷有無於百市。其鳩工用材，皆憑市平之價以為準繩。由是觀之，公產之制亦多變通，或器物皆屬公家，惟恃市廛以權衡資源；或由匠役共治，或官有其器而依市易以調撥，要皆不離市道。

### 辨[[供求關係|盈虛]]

且夫供求之理，相生相剋。計學之論以為：市之求購者殷，則出貨益豐；及物價騰踊，則求者息心，而買賣遂寡。

市易之機，端賴物價以為儀準，商賈百工得察其升降，而知作息趨避之計。物價之所以定，實出乎供求相盪，迄於均平。求之者欲得之數，與作苦者所出之數相匹，適符中道。其盈虛交會之極點，謂之市平之價。

### 論[[政府干預|平準]]

雖則如是，有司仍可立平準之法以權其輕重。或抑其騰踊，或設其底直；或申教化以戒殊俗，或設榷稅以匡市易之流弊。有司之於市廛，或放任，或調護，或欲損有餘而補不足，論者紛紜，未有定論。然究其本源，市易之道，無論法度張弛，終當以供求所生之物價為圭臬，而後資生之物始得其所用也。

## 據
 

分類:計學
懷仁堂

**懷仁堂**，地處北京中南海中海西門內，豐澤園之東北。中共大員常會此共商國是。

分類:北京市
朱物華

**朱物華**者，中國無線電學家、中國科學院院士也。祖籍浙江紹興，清光緒廿八年誕於江蘇省揚州府。

一九九八年卒於滬，享壽九十有六。

兄朱自清。
分類:揚州市列傳
習仲勳

縮圖
**習仲勳**，原名**中勳**，字**相近**。本貫河南鄧州十林鎮習營村，祖籍江西吉安新淦縣習家村。民國二年誕陝西富平縣。二〇〇二年薨。
中央軍事委員會主席

**中央軍委主席**者，中華人民共和國最高軍事統帥也。毛澤東為首任。澤東之後，有華國鋒、鄧小平、江澤民、胡錦濤、習近平也。自澤民始，軍委主席兼任國家主席及中共中央總書記。